ЎзА - Ўзига хос илмий мактаб яратган олим\nЎзига хос илмий мактаб яратган олим\n14.08.2017 14:57 Чоп этиш версияси\nДунё тажрибасидан маълумки, илмий йўналишда тадқиқотлар олиб бориш ўзининг мураккаблиги ва босқичма-босқич босиб ўтилиши билан ажралиб туради. Лекин номзодлик учун қилинган ишнинг докторлик ҳимоясига чиққанини эшитганмисиз? Бу каби воқеа илм-фан соҳасида кузатилган...\nДаврон Матрасулов академик, дунёга танилган олим Пўлат Ҳабибуллаевнинг энг ёш шогирдларидан. У ёш бўлишига қарамасдан тиришқоқ, билимли ва кучли илмий салоҳиятга эга эканлиги билан Пўлат Ҳабибуллаевнинг назарига тушди. Унинг япон, канадалик олимлар билан илмий ҳамкорлиги, хорижий журналларда чоп этилган мақолалари чиндан эътирофга арзигулик эди.\nБу Пўлат Ҳабибуллаевнинг ёш кадрларни ҳар доим қўллаб-қувватлаб келганига бир мисол. Устоз бир неча тилни мукаммал билар, шогирдларидан ҳам буни талаб қиларди. Ҳатто ўзлари ўқув курсларини ташкил этиб, бизни хориж тилларини ўрганишга жалб этган. Пўлат Ҳабибуллаев юздан ортиқ номзодлик, йигирма бешдан зиёд докторлик ишига илмий раҳбарлик қилган. Бугунги кунда устознинг шогирдлари мамлакатимиз ва дунёнинг нуфузли ўқув муассасаларида ишлаб, ёшларга мутахассислиги бўйича ўзбек, инглиз ва рус тилларида сабоқ бераётир.\nПўлат Ҳабибуллаев ташаббуси билан илмий тадқиқотларни ташкил этишнинг “фундаментал изланишлар + амалий тадқиқотлар + инновация ишланмалари” кўринишидаги узлуксиз, бири иккинчисига замин яратувчи мантиққа асосланган механизми ишлаб чиқилиб, амалиётга киритилди. Мазкур механизм асосида 1997-1999 ва 2000-2002 йилларга мўлжалланган фундаментал, амалий тадқиқотлар ва инновация ишлари бажарилиб, уларнинг натижалари амалиётга татбиқ этилди. Давлат илмий-техника дастурлари доирасида амалга оширилган илмий тадқиқотларни таълим, фан ва ишлаб чиқариш олдида турган долзарб масалаларни ечишга йўналтиришда Пўлат Ҳабибуллаевнинг ҳам машҳур олим, ҳам узоқни кўра билган раҳбар сифатида хизмати беқиёсдир.\nОлим акустик спектроскопия, физик ва квант акустика, нанофизика ва юмшоқ муҳитлар физикаси, ночизиқли оптика ва лазер термокимёси, суперион ўтказгичлар ва квант-ўлчамли системалар физикаси, ядро физикаси ва радиацион материалшунослик, ночизиқли динамика ва хаос, изотоплар физикаси ва кимёси ҳамда лазер фотосинтези каби йўналишлардаги илмий мактаблар асосчисидир. Унинг бу йўналишларда амалга оширган илмий ишлари 500 дан ортиқ илмий мақола, 26 китоб ва монографияда ўз ифодасини топган. Айниқса, унинг оптика, замонавий акустика, сиқилган муҳитларнинг иссиқлик физикаси ва лазер материалшунослиги соҳалари бўйича яратган илмий мактаби жаҳон олимлари томонидан юқори баҳоланган.\nҲаммуаллифликда ёзилган “Материаллар таркибида водородни аниқлаш”, “Оптик солитонлар”, “Юмшоқ моддалар физикасида фазалар ажралиши”, “Суюқ кристаллар реологияси” каби монографиялари дунёнинг йирик илмий нашриётларида чоп этилгани ҳам Пўлат Ҳабибуллаев амалга оширган илмий ишлар ва унинг раҳбарлигида физика фани бўйича ўзбек олимлари эришган муваффақиятларнинг катта эътирофидир.\nПўлат Ҳабибуллаев бошчилигида катта босим остидаги паст температурали плазмани тадқиқ қилиш туфайли қудратли электр разряд – лазерлар яратишда муҳим натижалар олинган. У ядро энергетикаси муаммоларини ҳал қилиш билан боғлиқ бўлган қатор фундаментал ва амалий тадқиқотларга бошчилик қилган.\nПўлат Ҳабибуллаев раҳбарлигида давлат илмий-техника дастурлари доирасида амалга оширилаётган фундаментал, амалий тадқиқотлар ва инновация ишларини бошқариш, мувофиқлаштириш ва назорат қилишнинг мунтазам мониторинг тизими яратилиб, амалиётга жорий этилган. Фанлар академияси, тасарруфида илмий-тадқиқот ёки олий таълим муассасаси мавжуд вазирлик ва идоралар қошида мониторинг гуруҳларининг ташкил қилиниши ҳам унинг ташаббуси билан йўлга қўйилган.\nМамлакатимиз фани ва илғор технологиялари соҳасида хорижий давлатлар билан ҳамкорликнинг узвий йўлга қўйилишида Пўлат Ҳабибуллаевнинг ҳиссаси, айниқса, эътиборга лойиқ. Ўзбекистон Республикаси Вазирлар Маҳкамаси қошидаги Фан ва технологиялар марказининг турли давлатлар билан тузилган олтмишдан ортиқ ҳукуматлараро ва идоралараро келишувлари бўйича илмий-техник ҳамкорлик соҳасидаги ишлар фикримизга далил бўла олади. Устоз ташаббуси ва бевосита иштирокида тенглик ва ўзаро манфаатлилик тамойилида бир қатор хорижий ва халқаро жамғармалар билан ҳамкорликда қўшма лойиҳалар амалга оширилди.\nБугунги кунда Россия, Хитой ва Япония давлатларининг илмий-ташкилотлари билан ҳамкорликда сейсмологик хавфни олдиндан аниқлаш ва қишлоқ хўжалигида экологик соф агротехнологияларни қўллаш борасидаги илмий ва амалий изланишларнинг яхши йўлга қўйилгани ҳам устоз раҳбарлигида бошланган ўзаро илмий алоқаларнинг мантиқий давомидир.\nСаксондан ортиқ патент ва муаллифлик гувоҳномасига эга бўлган Пўлат Ҳабибуллаевни хорижлик олимлар йирик ихтирочи сифатида тан олган. У Бутунжаҳон интеллектуал мулк ташкилотининг икки маротаба олтин медалини олишга муваффақ бўлган. Устоз Ўзбекистон Республикаси Фанлар академияси академиги, Россия Фанлар академияси мухбир аъзоси, Ислом давлатлари академияси академиги бўлган эди.\nПўлат Ҳабибуллаевнинг мамлакат илм-фанига қўшган ҳиссаси давлатимиз томонидан юксак қадрланган ва у Абу Райҳон Беруний номидаги Давлат мукофоти, “Ўзбекистонда хизмат кўрсатган фан арбоби” унвони ва «Меҳнат шуҳрати» ордени билан тақдирланган.\nМақоламиз аввалидаги фикрга қайтсак, Даврон Матрасуловнинг Ўзбекистон Республикаси Фанлар академияси иссиқлик физикаси бўлимида ишлаши ва йигирма саккиз ёшида докторлик диссертациясини ҳимоя қилишида Пўлат Ҳабибуллаевнинг хизмати беқиёсдир. Устознинг ноанъанавий йўлда шогирди номзодлик ишини докторлик ҳимоясига олиб чиқишдаги жонкуярлиги ҳали-ҳамон эсимизда.\nФизика-математика фанлари докторлари, профессорлар.


Олий даражалар одамларнинг ҳожатларидадир | Azon.uz - Ахборот-таҳлилий портал\n614 09:05 25.07.2019\n«Ким бир мўминдан бу дунё машаққатларидан бир машаққатни аритса, Аллоҳ таоло ундан қиёмат куни машаққатларидан бирини аритади. Ким бир камбағалнинг ишини енгиллатса, Аллоҳ унинг бу дунёю охиратидан ишларини енгиллатади. Ким бир мусулмоннинг айбини беркитса, Аллоҳ унинг айбини бу дунёю охиратда беркитади. Модомики, банда ўз биродарининг ёрдамида экан, Аллоҳ ҳам унинг ёрдамида бўлади. Ким илм талаб қилиш йўлига тушса, Аллоҳ унга жаннатнинг йўлини енгиллаштиради.\nҚайси бир қавм Аллоҳнинг уйларидан бирида жам бўлиб, Аллоҳнинг Китобини тиловат қилса, уни ўрганса, албатта, уларнинг устига сакийна тушади, уларни раҳмат ўраб олади, фаришталар қуршаб олади ва Аллоҳ ўз ҳузуридагилар қаторида зикр қилади.\nКимни амали ортга сурса, уни насаби олдга сура олмайди», дедилар».\nШарҳ: Пайғамбаримиз соллаллоҳу алайҳи васаллам ўзларининг бу ҳадисларида бошқа яхши амаллар қатори бировнинг ҳожатини чиқариш фазлини ҳам баён қилганлари учун муаллиф раҳматуллоҳи алайҳи уни бу бобда келтирмоқдалар.\nПайғамбаримиз соллаллоҳу алайҳи васаллам бу ҳадиси шарифда ҳар бир мўмин-мусулмон қилиши лозим бўлган яхши амаллардан бир нечтасини ва уни бажарган мўмин-мусулмон бандага бериладиган мукофотларни зикр қилмоқдалар. Шу орқали сиз билан биз умматларини ўша яхши амалларни қилишга тарғиб этмоқдалар. Келинг, ўша амаллар ва уларнинг натижаларини бирма-бир кўриб чиқайлик:\n1. «Ким бир мўминдан бу дунё машаққатларидан бир машаққатни аритса, Аллоҳ таоло ундан қиёмат куни машаққатларидан бирини аритади».\nПайғамбаримиз соллаллоҳу алайҳи васалламнинг бу муборак гапларида ҳар бир мўминни бошқа бир мўминнинг бошига тушган оғирликни аритишга ёрдам беришга чақириқ бор.\nБу дунёда одамларнинг бошига тез-тез турли ғам-ғусса, қийинчилик ва машаққатлар тушиб туради. Бошига машаққат тушган одам дарҳол ўз яқинларинидан ёрдам кутади. Чунки бир ўзи машаққатга қарши туриши осон эмас.\nИслом дини мусулмон жамиятидаги кишиларни доимо ўзаро ёрдам асосида яшашга чақиради. Айниқса, қийинчиликда қолган кишиларга алоҳида эътибор беришни тайинлайди.\nЛекин ҳозирги пайтда кўпчилик бошига машаққат тушган кишидан ўзини олиб қочади, унинг машаққатига шерик бўлишни хоҳламайди. Аксинча, яхшилик ичида юрган одам атрофида ўралашади. Унинг яхшилигидан фойдаланиб қолишни умид қилади. Бу эса беш кунлик дунёнинг матоҳига учган кишиларнинг ишидан бошқа нарса эмас.\nҲақиқий мўмин киши, охиратни ўйлаган киши бу ҳадисга амал қилади. Биродарининг бошига тушган машаққатни аритишга ҳаракат қилади. Шу билан бирга қиёмат куни ўз бошига тушадиган бир машаққатни аритган бўлади. Демак, у биров учун эмас, ўзи учун амал қилибди. Шунинг учун у бошига машаққат тушган биродарига миннат қилмай, раҳмат айтиши, «Эй биродар, Аллоҳ сенга сабр берсин, сенинг сабабингдан мен охират машаққатларининг биридан халос бўлдим», дейиши керак.\n2. «Ким бир камбағалнинг ишини енгиллатса, Аллоҳ унинг бу дунёю охиратидан ишларини енгиллатади».\nШунингдек, мусулмонлар жамиятида ҳам қийинчилик билан кун кечирадиган, камбағал, бечора кишилар учраб туради. Шундай кишиларга нисбатан бошқа мўмин-мусулмонлар қандоқ муносабатда бўлишлари зарурлигини шу ҳадисдан билиб оламиз.\nДемак, бошқа мусулмонларнинг ҳар бири қийин ҳаёт кечираётган биродарининг мушкулини енгиллаштириш учун ҳаракат қилмоғи лозим. Кийим-кечак топишда қийналаётган бўлса, кийим-кечак олиб бериши лозим. Озиқ-овқат топиш машаққат бўлса, озиқ-овқат топишни енгиллаштириши лозим. Турар жой топа олмай қийналаётган бўлса, унга турар жой топишда ёрдам беришлари керак. Даволанишда қийналаётган бўлса, бу ишда ёрдам бериши керак ва ҳоказо.\nҚийинчиликда яшаётган мўмин кишининг оғирини енгил қилиш сиртдан бировга ёрдам бериш бўлса ҳам, аслида ёрдам берувчининг ўзига фойда. Фойда бўлганда ҳам бу дунёю охиратда фойда! Чунки ўша қийинчиликда яшаётган мўминнинг ишини енгиллаштиришга ёрдам бергани учун Аллоҳ таоло унинг бу дунёю охиратдаги ишларини енгиллаштиради.\n3. «Ким бир мусулмоннинг айбини беркитса, Аллоҳ унинг айбини бу дунёю охиратда беркитади».\nБиринчиси – моддий камчиликларни беркитиш, мисол учун, баданини беркитиш учун кийим олиб бериш бўлса, маънавийси эса ёмон иш қилганини кўриб қолиб, ҳеч кимга айтмай беркитишдир. Бу ҳам инсон ҳаётида доимо учраб турадиган ҳолат. Бир жамиятда яшаб турган кишилар бир-бирларининг айбларини беркитиб яшасалар, қандай яхши!\nИнсон билиб-билмай турли хатоларга йўл қўйиши мумкин. У ўзи йўл қўйган хатони беркитишга ҳаракат қилмоқдами, демак, ўша одамда яхшилик бор.\nШунинг учун унинг айбини очишга, ҳаммага ошкор этишга ҳаракат қилиш дуруст эмас. Агар биров гуноҳ ва айб ишларни ошкор қилса, ундан яхшилик кутиб бўлмайди.\nБировнинг айбини беркитган одам аслида ўзининг айбини беркитади. Аллоҳ таоло шу қилган иши учун унинг бу дунёю охиратдаги айбини беркитади. Чунки у бировнинг айбини ошкор қилса, бошқа биров ёки ўша айби очилган киши унинг ҳам айбини очиши турган гап.\nБу туфайли жамиятнинг ҳар бир аъзоси бошқасининг айбини очиш учун ҳаракат қиладиган бўлиб қолади. Оқибатда жамият аъзолари орасида ўзаро келишмовчилик ва душманчилик кучаяди ҳамда жамият таназзулга юз тутади.\n4. «Модомики, банда ўз биродарининг ёрдамида экан, Аллоҳ ҳам унинг ёрдамида бўлади».\nБу сен бировга ёрдам берсанг, Аллоҳ сенга ёрдам беради деганидир. Инсонлар ҳаётлари давомида доимо бир-бирларига ёрдам бериб яшайдиган жамият кучли бўлади. Чунки ўзаро ёрдам кишилар орасидаги алоқаларни яхшилайди, уларни дўст-биродар қилади, турли қийинчиликларни ҳамкорлик билан бартараф қилишни ўргатади.\nШунинг учун ҳам Ислом мусулмонларни доимо бир-бирларига ёрдам беришга чақиради. Ўз биродарига ёрдам берган мусулмонга ўзининг ёрдамидан бир қанча ёрдамни ваъда қилади. Ожиз банда биродарига ўзининг ожизона ёрдами учун улуғ Аллоҳнинг улуғ ёрдамига сазовор бўлади.\nШунинг учун ҳам бир мўмин бандага ёрдам берган инсон у ёрдамини миннат қилиши керак эмас. Балки ўзига Аллоҳнинг ёрдамини жалб қилишда сабабчи бўлган биродарига ташаккур айтиши керак.\n5. «Ким илм талаб қилиш йўлига тушса, Аллоҳ унга жаннатнинг йўлини енгиллаштиради».\nИлмга тарғиб қилиш учун бундан ортиқ тарғиб бўлмаса керак. Ҳар бир инсоннинг олий мақсади – жаннат. Жаннатга эришиш учун у ҳар нарса, ҳар қандай қийинчиликларга тайёр. Илм талаб қилиш эса жаннатнинг йўлига тушишдир. Илм йўли билан борган одам охири жаннатнинг эшиги олдидан чиқади.\nКези келганда муҳим бир масалани эслаб қўйиш зарур. Ояти карима ва ҳадисларда зикри келган илм ҳақида кишилар ичида тушунмовчиликлар мавжуд. Баъзилар оят ва ҳадисларда зикр этилган илмдан мурод диний илмлар, дейдилар.\nБу нотўғри фикр! Оят ва ҳадисларда зикри келган илм ҳамма фойдали илмларни ўз ичига олади. Диний илмлар, албатта, биринчи ўринда туради. Аммо бошқа илмлар кўзда тутилмаган дейиш мутлақо нотўғридир.\nАгар фақат диний илмлар кўзда тутилса, албатта, қайд қилинади. Мисол учун, Аллоҳ кимга яхшиликни раво кўрса, динда фақиҳ қилиб қўяди, дейилган ҳадис бор. Шунга ўхшаш бошқа исломий илмлар ҳақида гап кетганда уларнинг номи ва сифати ҳам зикр қилинади.\nЯна бир тоифа кишилар илм ва унинг савоби ҳақида сўз кетганда ким бўлса ҳам илмли бўлса, ушбу гап ва савоблар унга ҳам тегишли, дейдилар.\nБу қоидани ушбу ҳадиси шарифга ишлатадиган бўлсак, мўмин-мусулмон киши ўзи учун, жамияти учун, инсонлар учун фойдали илмга «бу менга Аллоҳнинг амри, Исломнинг талаби» дея уринса, у жаннатнинг йўлига тушган бўлади. Аллоҳ таоло унга жаннатнинг йўлини енгиллаштиради.\n6. «Қайси бир қавм Аллоҳнинг уйларидан бирида жам бўлиб, Аллоҳнинг Китобини тиловат қилса, уни ўрганса, албатта, унинг устига сакийна тушади, уларни раҳмат ўраб олади, фаришталар қуршаб олади ва Аллоҳ Ўз ҳузуридагилар қаторида зикр қилади».\nБу ҳадиси шарифда эса уларга тўртта буюк даража ваъда қилинмоқда:\nа) «Албатта, унинг устига сакийна тушади».\n«Сакийна» сокинликдан олинган бўлиб, қалб хотиржамлиги, ҳамма тарафдан сокинлик-хотиржамликни англатади.\nДемак, масжидда жам бўлиб, Қуръони Каримни етарли даражада тиловат қилган, уни ўрганган одамларга қалб хотиржамлиги, ҳар бир нарсада сокинлик-хотиржамлик тушади. Қуръони Каримнинг хайру баракаси уларнинг ҳаётларини безайди.\nЯъни ўша масжидда ўтириб, Қуръон тиловат қилиб, унинг маъно ва ҳукмларини ўрганаётган кишиларни Аллоҳнинг раҳмати ўраб олади. Мўмин-мусулмон қавм учун уни Аллоҳнинг раҳмати ўраб олишидан ҳам кўра яхшироқ ҳолат бўлмаса керак!\nЯъни ўша масжидда ўтириб, Қуръон тиловат қилаётган, уни ўрганаётган кишиларни Қуръоннинг ҳурматидан фаришталар қуршаб олади. Дунёда фаришталар ҳурмат билан қуршаб турган бир қавм бўлса, ана ўша қавм бўлади. Ҳеч бир мусулмон қавм учун бундан ортиқ муборак мақом бўлмаса керак!\nг) «Аллоҳ Ўз ҳузуридагилар қаторида зикр қилади».\n«Аллоҳнинг ҳузуридагилар» – «Малауъил Аъло» номли олиймақом зотлардир. Бу энг олий мақомдир. Тўпланиб Қуръон тиловат қилган, уни ўрганиб турган қавмларни Аллоҳ таоло ўша олиймақом зотлар билан бирга зикр қилар экан.\nЭнди Аллоҳ таоло ўз ҳузуридаги энг олиймақом зотлар қаторида зикр қилиши қанчалик бахт эканини тасаввур қилиб кўринг. Бу олий мақомга эришиш эса, жуда ҳам осон. Аллоҳ таолонинг Китоби – Қуръони Каримни тиловат қилиш, уни ўрганиш керак, холос.\n7. «Кимни амали ортга сурса, уни насаби олдга сура олмайди».\nЯъни охиратда ҳамманинг насабига эмас, амалига қараб даража берилади. Кимнинг амали яхши бўлса, насаби қандай бўлишига қарамай олдинга сурилади, олий мартабаларга эришади. Кимнинг амали ёмон бўлса, у ортга сурилади, иши чатоқ бўлади. Насаби қанчалик олий бўлмасин, иши олдинга сурилмайди. Шунинг учун ҳеч ким насабга ишониб, мағрурланмаслиги керак. Аксинча, кўпроқ яхши амал қилишга уриниш лозим.\n2. Бир мўминдан машаққатини аритган одам ўзидан қиёмат куни машаққати аритилишига сазовор бўлиши.\n8. Ўз биродарларига ёрдам берган кишига Аллоҳ таоло ёрдам бериши.\n11. Ҳар бир кишига фақат амалигина ёрдам бериши.\n12. Ҳеч кимга насаби ёрдам бера олмаслиги.\n1. Мўминлардан бу дунё машаққатларини аритиш масаласини олиб кўрайлик.\nБиз мўмин биродаримиздан машаққатни аритишга устамизми ёки уларнинг бошига машаққат келтиришга устамизми?\n2. Қийинчиликдаги камбағал мўминнинг оғирини енгил қилиш масаласига ўтайлик.\nАгар Исломга тўлиқ амал қилганимизда, мусулмон оламида камбағал, муҳтож, бева-бечора қолмас эди. Халифа Умар ибн Абдулазиз даврларида шундай бўлган. Шунчалик кенг Ислом ўлкаларида закот оладиган одам топа олмай қийналишган. Яъни ҳамма аҳоли закот берадиган даражада бой бўлган. Ҳукумат ноилож қолиб, закотдан тушган маблағни нима қилиш ҳақида уламолардан фатво сўраган. Ана ўшанда уламолар “агар Ислом юртларида закот олишга ҳакдор камбағаллар йўқ бўлса, закотдан тушган маблағни Ислом динини бошқа ўлкаларда тарқатишга сарфлансин”, деб фатво берганлар.\nҲозирда эса Исломга амал қилмаганимиздан дунёдаги табиий бойликларнинг қарийб саксон фоизи мусулмон ўлкаларда бўлишига қарамай, мусулмонлар энг камбағали кўп халқлардан ҳисобланади. Ана ўша камбағал ва ночор кишиларнинг риояси ҳам бошқалардан кўра мусулмонларда ёмон аҳволда. Бошқа миллат ва диёнатларда камбағалларга турли йўллар билан шароит яратилиб турган бир пайтда мусулмонларда бу иш қаровсиз қолган.\nБошқаларни қўяйлик-да, ўзимизни ҳолимизни инсоф билан бир ўйлаб кўрайлик.\nЁки Аллоҳ таоло оғиримизни енгил қилишининг бизга кераги йўқми?\nБу ноқулай ҳолатни орамиздан йўқотишимиз зарур. Бир-биримизга айтиб, орамиздаги ночор кишиларимизнинг оғирини енгил қилишимиз керак.\nШу билан бир вақтда уларга миннат қилмасдан, аксинча, савоб ишлаб олишимизга, Аллоҳнинг розилигини топишимизга сабаб бўлганлари учун ташаккур айтишимиз лозим.\nБўлса, нима учун керакли амални қилмаймиз? Бировнинг айбини беркитиш у ёкда турсин, ҳамманинг айбини қидириш билан оворамиз. Қидирганда ҳам тирноқ остидан кир излагандек ахтарамиз. Унда ҳам топилмаса, ёлғон-бўҳтон тўқиб, айб тақаймиз. Мусулмонман деб юрганларнинг бу ҳолини кўриб бошқалар, булар ўзи шунақа, бир-бирини ковламаса тура олмайди, дейдиган бўлиб қолишган.\nДиний таълимотлардан бебаҳра кишиларнинг узри бордир. Аммо диндорликни, диний илмнинг даъвосини қилаётганларнинг бу борадаги қилмишларини кўриб ёқани ушлайсиз. Мусулмон биродарининг айбини беркитиш улар учун катта мусибатдек туюлади.\nҲатто «жон биродар, бу иш мусулмончиликка тўғри келмайди, мусулмон одам ўз биродарининг айбини беркитиши лозим, сиз бўлсангиз йўқ нарсани айтиб бўҳтон қилаяпсиз», десангиз ҳам таъсир килмайди.\nОхир-оқибат нима бўлади? Кишиларнинг мусулмонлардан кўнгли қолади. Душманлар мусулмонлар устидан кулиб юради. Исломга қизиқиб турганларнинг ҳам кўнгли совийди. Мусулмонларнинг ораси бузилади, ишлари ортга кетади. Ўша мусулмоннинг айбини очган ҳам мақсадига етмайди.\nЧунки Аллоҳ ҳам мусулмоннинг айбини очувчининг айбини очмай қўймайди.\nУларнинг айблари шу дунёнинг ўзидаёқ шармандаларча очилиб келмоқда ва очилаверади ҳам. Улар бу дунёдан хору зор ва шарманда бўлиб ўтадилар. У дунёдаги хору зорликлари ва шармандаликлари эса мислсиз бўлади.\nБас, шундай экан, бир-биримизнинг айбимизни беркитайлик! Шунда Аллоҳ таоло ҳам бизнинг айбимизни беркитади. Баъзи кишилар бу ишни билмай қилаётган бўлсалар уларга тушунтирайлик.\nАна шунда гўзал исломий сифатлардан бирини ўзимизда мужассам этган бўламиз.\nБизда «модомики, мен мўмин биродаримнинг ёрдамида эканман, Аллоҳ менинг ёрдамимда бўлади», деган тушунча борми?\nАгар бор бўлса, унга қанчалик амал қиламиз? Инсоф билан айтганда, кўнглимизда мазкур тушунча йўқ. Бир-биримизга ёрдам беришимиз ҳам динимиз талаб қилган савияда эмас.\nАгар бизга Аллоҳ таоло ёрдам беришини истасак, мўмин биродарларимизга ёрдам қўлини чўзайлик. Модомики, биз мўмин биродаримиз ёрдамида эканмиз, Аллоҳ таоло бизнинг ёрдамимизда бўлади.\nИлм талаби йўли – жаннат йўли эканини ҳаммамиз тушуниб етганимизми?\nДунёдаги бошқа миллатлар илмнинг юқори чўққисига чиққан бир пайтда кўпгина мусулмон юртлари аҳолисининг ярмидан кўпи ўқиш-ёзишни билмайди. Кўпларида таълим ишлари йўлга қўйилмаган. Мусулмонлар ҳаётнинг энг зарур соҳаларида ўз олимлари йўқлигидан ғайридинларга муҳтожлар.\nБошқалар болаларини илм олишга ундаса, мусулмонлар болаларини пул топишга, мол боқишга мажбур қиладилар.\nБошқаларда илм ва олимлар юксак қадрланса, мусулмонларда илм ва олимлар қадри ерга урилади. Исломнинг илм дини эканлигининг аломати шуми?\nҚуръони Каримнинг илмга тарғиб қилувчи оятларига амал қилиш шуми?\nИлм ҳақидаги ҳадиси шарифларга амал қилиш шуми?\nБу ҳолатга барҳам бериш пайти келган. Ҳар бир мусулмон илмга нисбатан муносабатини Ислом таълимотига мувофиқ қилиши керак. Ҳар ким ўзига керак нарсанинг илмини талаб қилиши лозим. Ҳар бир соҳада ўз эҳтиёжимизни қондирадиган олимлар тайёрлашимиз фарзи кифоя. Бўлмаса, ҳаммамиз баробар гуноҳкор бўламиз.\nҚуръон – илоҳий дастур, икки дунё саодатининг калиди. Қуръон тиловат қилиш, ўрганиш ва амал қилиш учун Аллоҳ томонидан юборилган. Уни тиловат қилиш ва ўрганиш кишини олий даражаларга етказади. Қуръонга амал қилиш эса, улуғ мартабаларга мушарраф этади.\nБаъзи бир одамлар ўзининг аслзодалиги, насл-насабига ишониб юргани, амалга эътиборсиз қарагани учун шу гап айтилган. Ислом келишидан олдинги жоҳилият даврида ана шундай фикрда юришар эди.\nЙигирманчи аср жоҳилиятида эса ундан ҳам баттарроқ ҳолат бор. Кўпчилик амалсиз, калимаи шаҳодатни ҳам билмайди, ота-бобосининг мусулмон ўтганига ишониб юрибди. Ҳатто уялмай-нетмай: «Биз ҳам мусулмонмиз, бувамиз намоз ўқиган экан», дейдиганлар анчагина.\nИслом Аллоҳ таоло ва Унинг Пайғамбари (соллаллоҳу алайҳи васаллам) қандоқ айтган бўлса, шундоқдир. Исломни ҳар ким ўзича белгилаб олмайди, амалсиз эса ҳеч қандай насаб, мартаба фойда бермайди.\nҲусайн розияллоҳу анҳудан ривоят қилинади:\n«Ибн Аббоснинг олдига бир тиланчи келиб, тиланчилик қилди. Шунда Ибн Аббос:\n«Лаа илаҳа иллаллоҳу» деб шаҳодат келтирасанми?» деди.\n«Муҳаммад Расулуллоҳ, деб шаҳодат келтирасанми?» деди.\n«Рўза тутиб, намоз ўқийсанми?» деди.\n«Сен сўрадинг. Сўровчининг ҳаққи бор. Албатта, бизнинг зиммамиздаги ҳақ сенга сила қилмоғимиздир», деди ва унга бир сидра кийим берди ҳамда:\n«Мен Расулуллоҳ соллаллоҳу алайҳи васалламнинг «Қай бир мусулмон бошқа бир мусулмонга кийим кийдирса, модомики, ундан унинг устида бир парчаси бўлар экан, албатта, у Аллоҳнинг ҳифзи ҳимоясида бўладир», деганларини эшитганман», деди».\n1. Бирор киши ҳожати тушиб келганда унинг диндорлиги ҳақида саволлар бериш яхшилиги.\n2. Ҳожати тушиб сўраган одамнинг мўмин биродарида ҳаққи бўлиши.\n3. Мўмин-мусулмон киши ўзидан муҳтожлик юзасидан бирор нарса сўраган биродарига ёрдам бериши зарурлиги.\n4. Мусулмон киши бирор одамга яхшилик қилса, у одам унинг яхшилигидан фойдаланиб турган чоғида яхшилик қилган одам Аллоҳ таолонинг ҳифзи ҳимоясида туриши.\nУшбу ривоятнинг қаҳрамонлари Абдуллоҳ ибн Аббос розияллоҳу анҳу доимо одамларнинг ҳожатини чиқарар эдилар. У киши турли соҳаларда кўпчилик хизматида бўлишга ҳаракат қилар эдилар. У киши ўзлари билган илмга амал қилишда ҳам бошқаларга ўрнак бўлар эдилар.\nЖумладан, Абдуллоҳ ибн Аббос розияллоҳу анҳу ўта сахий ва хайри эҳсон қилишни яхши кўрадиган зот эдилар. У кишининг замондошларидан бирлари бу ҳақда қуйидагиларни айтадилар:\n«Ибн Аббоснинг уйичалик таоми, шароби, меваси ва илми кўп уйни кўрмадик».\nИмом Тобароний, Ибн Асокир ва бошқалар Ҳабиб ибн Абу Собит розияллоҳу анҳудан ривоят қиладилар:\n«Абу Айюб розияллоҳу анҳу Муовия розияллоҳу анҳунинг олдига бориб, қарзи борлигидан шикоят қилди. Бас, унинг ҳузурида ўзи хоҳлаган нарсани кўрмади. Балки хоҳламаган нарсани кўрди ва:\n«Расулуллоҳ соллаллоҳу алайҳи васалламнинг мендан кейин «ўзим бўлайни» кўрасизлар деганларини эшитган эдим», деди.\n«Ўшанда нима қилиш керак деган эдилар?» деди Муовия.\n«Биз ансорийлар жамоаси Умар ёки Усмондан (ровийлардан Абу Зинод шак қилган) бир нарсани талаб қилдик. Бас, Абдуллоҳ ибн Аббос розияллоҳу анҳуни ва Расулуллоҳ соллаллоҳу алайҳи васалламнинг саҳобаларидан бир неча нафарини ўзимиз билан бирга олиб бордик.\nШунда Ибн Аббос ҳам гапирди, қолганлар ҳам гапирдилар. Улар ансорийларни, уларнинг фазлларини зикр қилдилар. Биз талаб қилган иш оғир иш эди. Волий узр айтди. У уларнинг ҳар гапига жавоб топиб бераверди. Охири улар унинг узрини қабул қилиб, ўринларидан туришди. Илло, Ибн Аббос турмади. У ўз гапида давом этиб:\n«Йўқ! Аллоҳга қасамки, ансорийларга бундоқ қилиш тўғри келмайди. Ахир улар нусрат берганлар, жой берганлар», деб уларнинг фазлларини зикр қилаверди. У яна:\nБас, Аллоҳ унинг каломи ила бизнинг ҳожатимизни раво қилганидан кейин чиқдик. Мен Абдуллоҳнинг қўлидан ушлаб олиб, уни алқаб, ҳаққига дуо қилиб борар эдим. Бас, масжидда у билан бирга бўлиб, у қилган ишни қила олмаган жамоа олдидан ўтиб қолдим. Мен улар эшитадиган қилиб:\nҲассон ибн Собит розияллоҳу анҳу ушбу муносабат ила Абдуллоҳ ибн Аббос розияллоҳу анҳунинг мадҳларида ажойиб байтлар ҳам айтганлар.\nАбу Нуъайм раҳматуллоҳи алайҳи Ибн Аббос розияллоҳу анҳудан ривоят қиладилар:\n«Мусулмонлардан бир оилани бир ой, бир ҳафта ёки Аллоҳ хоҳлаганича боқмоқлигим мен учун ҳаж кетидан ҳаж қилганимдан кўра афзалрокдир. Аллоҳ азза ва жалла йўлдаги биродаримга табоқда бир дониқ нарсани ҳадя қилмоғим мен учун Аллоҳ азза ва жалланинг йўлида бир динорни инфоқ қилмоғимдан афзалдир»\n(Бир дониқ дирҳамнинг олтидан бир оғирлигига тенг нарса)\nИмом Тобароний, Байҳақий ва ал-Ҳокимлар ривоят қиладилар:\n«Ибн Аббос Расулуллоҳ соллаллоҳу алайҳи васалламнинг масжиддарида эътикоф ўтирган эди. Унинг олдига бир одам келиб салом берди ва ўтирди. Бас, Ибн Аббос унга:\n«Эй Фалончи, сени ғамгин, маҳзун кўрмоқдаман», деди.\n«Ҳа, эй Расулуллоҳнинг амакисининг ўғли! Фалончининг менда ҳаққи бор. Ушбу қабр соҳиби ҳаққи, мен уни адо этишга қодир эмасман».\nИбн Аббос туриб кавушини кийди ва масжиддан чикди. Шунда ҳалиги одам унга:\n«Йўқ. Аммо мен ушбу қабр соҳиби алайҳиссаломнинг: «Ким ўз биродарининг ҳожати учун ҳаракат қилса ва чиқарса, унинг учун бу ўн йил эътикоф ўтиргандан яхширокдир. Ким Аллоҳ таолонинг розилиги учун бир кун эътикоф ўтирса, Аллоҳ у билан дўзахнинг орасини уч хандақ узоқ қилур. Ҳар хандақнинг узунлиги мағрибу машриқнинг орасидан ҳам узундир», деганларини эшитганман», деб туриб йиғлаб юборди Ибн Аббос розияллоҳу анҳу».\n«Рўза, намоз ва садақанинг даражасидан афзал даражанинг хабарини берайми? Одамлар орасини ислоҳ қилиш, одамлар орасини бузиш эса қирувчидир», дедилар».\nШарҳ: Бу иш ҳам одамларга кўрсатиладиган хизматлар ичида энг муҳимларидан биридир. Бу ҳакда аввалги китоб ва бобларда батафсил сўз юритилган.\n452 14:43 20.02.2020\n1033 08:40 15.02.2020\n234 17:00 14.02.2020\n497 08:00 14.02.2020\nТуркияда номаълум ёрдамсевар одамларнинг қарзини тўлаб берди\n682 18:20 13.02.2020


Twitter Трампнинг аккаунти умрбод блокланганини тасдиқлади\n19 май 2022, Тошкент вақти: 09:45\nTwitter микроблоги Дональда Трампнинг аккаунтини бир умрга блоклаган. Бу тартиб ҳатто у АҚШ президенти лавозимига ўз номзодини қайта қўйган ва сайловда ғалаба қозонган тақдирда ҳам сақлаб қолинади. Бу ҳақда Twitter тармоғининг молиявий директори Нед Сигал 10 февраль куни CNBCга берган интервьюсида билдирган.\nСигал Twitter'нинг зўравонлик чақириқларини тақиқловчи тартиб-қоидалари олдида барча (шарҳловчи ҳам, давлат хизматчиси ҳам) баробар эканини эслатган.\nБу мулоҳаза Сенатда Трамп импичменти процедураси ўтказилаётган бир пайтда айтилди. Собиқ президент 6 январь куни ўз тарафдорларини Капитолийга ҳужум қилишга ундаганликда айбланмоқда.\nАйблов қарори чиқарилиши учун Сенат аъзоларидан учдан бири, яъни 100 сенатордан 67 нафарининг овози керак бўлади. Аммо республикачи сенаторлар позициясидан келиб чиққан ҳолда, бу иш амалга ошмаслиги мумкинлиги тахмин қилинмоқда. Собиқ президент оқланган тақдирда, унда сайланадиган лавозимлар учун ўз номзоди илгари суриш ҳуқуқи сақланиб қолади.


20 та янги “Ниҳол” униб чиқди - Darakchi\n20 та янги “Ниҳол” униб чиқди\nЖАМИЯТ 30.08.2019, 01:54\n29 август куни пойтахтимиздаги “Халқлар дўстлиги“ саройида “Ниҳол“ мукофоти совриндорлари тантанали тақдирланди. Ушбу маросимда "Даракчи" мухбирлари ҳам иштирок этди.\n2000 йилда Ўзбекистон Республикаси Президенти ёш истеъдодлар учун таъсис этган "Ниҳол" мукофоти ўзининг эстрада, мусиқа, мумтоз қўшиқ, рақс ва опера санъати ижрочилиги соҳасидаги маҳорати билан одамларнинг юрагига етиб борадиган асарлар яратишда фаоллик кўрсатаётган ижодкорларга берилмоқда.\nМукофотга даъвогарларнинг ижоди 5 та (эстрада, мусиқа, мумтоз қўшиқ, опера ижрочилиги ва рақс санъати) йўналишлар бўйича ўтказилган танловлар орқали сараланди. Тавсия этилаётган ишларни кўришда номзоднинг профессионал тайёргарлиги, бадиий ижрочилик маҳорати, репертуар савияси (мусиқа, матн), ижтимоий фаоллиги, инсоний фазилатлари етакчи мутахассислар томонидан юқори баҳоланганлиги, жамоатчилик томонидан эътироф этилганлиги инобатга олинди.\nТанзила Норбоева, Олий Мажлис сенати раиси:\n— 17 йилдан буён “Ниҳол” мукофоти совриндорлари аниқланиб, тақдирланиб келади. Шу йил ичида 167 нафар ёшлар санъатнинг турли йўналишларида мукофотга сазовор бўлди. Улардан бир нафари Ўзбекистон халқ артисти, 27 нафари Ўзбекистонда хизмат кўрсатган артист, 6 нафари Қорақалпоғистонда хизмат кўрсатган артист, 6 нафари “Шуҳрат” медали соҳиби, бир нафари эса Шарқ тароналари фестивалининг ЮНЕСКО совриндори бўлди. Аввалига 15 нафар ёшлар тақдирланган бўлса, 2017 йилдан бошлаб уларнинг сони 20 нафарга оширилди. Келгусида ёш истеъдодарнинг сафи яна кенгаяди, деган умиддамиз.\nОзодбек Назарбеков, Маданият вазири ўринбосари:\n— Бу йилги “Ниҳол” мукофоти совриндорлари жонли ижрода истеъдодларини намойиш этди. Бу юртимизда жонли ижрога эътибордан ҳамда ҳақиқий истеъдодларга йўл берилаётганидан дарак. Бугунги ғолиблар ана шундай истеъдодлардир. Уларнинг чиройи, қош-кўзига қараб эмас, чинакам санъати билан юқори чўққиларга эришиш имкони бериляпти.\nҲадича Имомназарова, опера йўналишида “Ниҳол” мукофоти совриндори:\n— Уч ёшимдан саҳнага чиққанман. Эстрада йўналишида қўшиқлар айтишдан бошлаганман. Ўзбекистон давлат консерваторияси ҳузуридаги иқтидорли болалар лицейида опера йўналишида таълим олдим. У ердаги устозларим хизматлари билан ушбу мукофотга муяссар бўлдим, деб ўйлайман. Келгусда халқаро танловларда ҳам қатнашиб, дунё эътирофини олишга ҳаракат қиламан.\nВасилиса Найпак, мусиқа ижрочилиги йўналишида “Ниҳол” мукофоти совриндори:\n— 10 ёшимдан дутор чаламан. Марғилон шаҳрида мусиқа ва санъат мактабида 6 йил таълим олдим. Биринчи устозим Наргиза опа Мамажонова бўлади. Улар менда дуторга меҳр уйғотган. Ўзим украин миллатига мансубман, Ўзбекистонда туғилдим, ўсдим, ўзбек тилини мукаммал ўргандим. Энди мутахассислигим бўйича таълимни давом эттираман. Устозларим Тоҳир ва Хуршида Қаҳҳоровларга, Тоҳир Умаров ҳамда мени қўллаб-қувватлаган ота-онамга катта раҳмат дейман.


Орол муаммоси Европа Иттифоқи диққат марказида - IARC UZ\nОрол муаммоси Европа Иттифоқи диққат марказида\n02 июн 2019 19:47 225\nМамлакатимизда амалий ташриф билан бўлиб турган Европа кенгаши Президенти Дональд Туск БМТ шафелигидаги Оролбўйи минтақаси учун инсон хавфсизлиги бўйича кўпшериклик траст фондининг Орол денгизи қуриши билан боғлиқ муаммоларни бартараф этишга бағишланган тақдимоти билан танишди.\nПрезидентимиз Шавкат Мирзиёев БМТ Бош Ассамблеясининг 72-сессиясида сўзлаган нутқида Орол фожиаси нафақат Ўзбекистон, балки бутун минтақа учун катта хавф туғдираётганини таъкидлаган эди. 2018 йил 27 ноябрь куни эса БМТ Бош қароргоҳида Оролбўйи минтақаси учун инсон хавфсизлиги бўйича кўпшериклик траст фонди тақдимотига бағишланган юқори даражадаги анжуман бўлиб ўтганди.\nЎзбекистон Республикаси Президентининг 2019 йил 8 январда қабул қилинган Бирлашган Миллатлар Ташкилоти шафелигидаги Оролбўйи минтақаси учун инсон хавфсизлиги бўйича кўптомонлама траст жамғармаси фаолиятини қўллаб-қувватлаш чора-тадбирлари тўғрисидаги қарори асосида жамғарманинг самарали ишлаши учун қулай институционал, ҳуқуқий ва молиявий муҳит яратиш бўйича амалий чора-тадбирлар белгиланди.\nЖамғарма Оролбўйи минтақасида экологик ва ижтимоий-иқтисодий вазиятни яхшилаш бўйича комплекс чора-тадбирларни амалга ошириш доирасида халқаро ҳамкорликни ривожлантириш ва донорлар маблағларини сафарбар қилиш, барқарор ривожланишнинг глобал мақсадларига эришиш бўйича ҳамкорликдаги саъй-ҳаракатларни ривожлантириш учун ягона майдон бўлиб хизмат қилади.\nЎзбекистон ташаббуси билан Орол муаммоларини бартараф этиш йўлида муҳим қадамлар қўйилмоқда. Бу ташаббуслар нуфузли халқаро ташкилотлар томонидан қўллаб-қувватланмоқда. Жорий йилнинг 22 март куни Женева (Швейцария) шаҳрида БМТ Европа Иқтисодий Комиссиясининг барқарор ривожланиш бўйича минтақавий форуми доирасида «Инсонлар учун ҳамкорлик: Оролбўйи минтақаси учун Инсон хавфсизлиги бўйича кўпшериклик фонди» мавзусида анжуман ўтказилди.\nАнжуман доирасида Оролбўйи минтақаси учун инсон хавфсизлиги бўйича кўпшериклик фондининг мақсад ва вазифаларига бағишланган тақдимот ўтказилди, ҳамкорлик доирасини кенгайтириш ва ривожлантириш масалалари муҳокама қилинди.\nЖорий йилнинг 1 апрель куни Норвегия ҳукумати ва мазкур жамғарма ўртасида шартнома имзоланди ва Норвегия жамғармага маблағ киритган биринчи ташқи донор сифатида рўйхатга олинди.\nТақдимотда таъкидланганидек, айни кунларда Европа Иттифоқидан ташқари, Япония, Туркия, Бирлашган Араб Амирликлари ва қатор давлатлар томонидан жамғармада иштирок этишга қизиқиш билдирмоқда.\n– Европа Иттифоқи БМТ қошида ташкил этилган траст фондга 5 миллион евро миқдорида маблағ ажратишга қарор қилди, – дейди Европа кенгаши Президентининг маслаҳатчиси Франсуа Бежо. – Жамғарма вакилларининг бугунги тақдимоти бизда катта таассурот қолдирди. Биз ҳамкорликни изчил ривожлантириш тарафдоримиз. Зеро, Орол фожиаси жуда жиддий муаммо. Денгиз чекинган бўлиши мумкин, аммо одамлар ҳеч қаерга кетгани йўқ, улар шу ерда яшашда давом этмоқда. Демак, инсонларга ёрдам бериш, уларни қўллаб-қувватлаш борасидаги саъй-ҳаракатларимиз шунга қаратилади.


“Қамчиқ”давонида “Спарк” автомобили сув ўтказувчи иншоотга тушиб кетди – YURTIM .UZ Ўзбекистон ва жахон янгиликлари, энг тезкор сўнгги хабарлар , спорт хабарлар, қизиқарли воқеалар - YURTIM. UZ . Новости Узбекистана и мира, YURTIM.UZ - больше, чем новости\n“Қамчиқ”давонида “Спарк” автомобили сув ўтказувчи иншоотга тушиб кетди\nШу йилнинг 12 октябр куни соат 18:30 ларда “Қамчиқ” довонининг 240 км. да “Тошкент-Водий” йўналишида ҳаракатланган “Спарк” русумли автомобил ҳайдовчиси бошқарувни йўқотиб, йўл тагидан сув ўтказувчи иншоотга тушиб кетган.\nЗудлик билан воқеа жойига “Қамчиқ” Махсус қидирув, ёнғин-қутқарув бошқармасининг қутқарувчилари, Йўл-патрул хизмати ва Тез тиббий ёрдам ходимлари етиб келишган. Бу ҳақда Фавқулотда вазиятлар вазирлиги хабар берди.\nТошкентда Lacetti’ни орқамача бошқарган ҳайдовчи жавобгарликка тортилди\nАндижонда ёғочдан кўприк ясаб, одамларни пул эвазига ўтказган шахсга 7 суткага маъмурий қамоқ жазоси тайинланди


Гемарройни уй шароитида даволаса бўладими?\n17:00 / 05.12.2019 | Мастурахон | 9621\nАссалому алайкум. Жуда кўп одамларни гемаррой безовта қилади. Гемарройни уй шароитида даволаса бўладими? Буни пайдо бўлишига нима сабаб бўлади? Унинг олдини олса бўладими? Жавоб учун раҳмат.\nВа алайкум ассалом. Таъкидлаш керакки, бавосилга чалинган беморларнинг аксарияти, шифокорга мурожаат қилишдан ийманиб, ўзларича дори-дармон қилишади. Нотўғри муолажанинг оқибати эса маълум: касаллик янада зўрайиб, аҳвол оғирлашади...\nХўш, бавосил қандай касаллик? Келиб чиқиш сабаблари нимада? Давоси-чи?\nШу каби саволларга проктолог-жарроҳ шифокор Рустам Тўлаганов жавоб беради:\n“Ич қотиши жуда ёмон ҳолат. Бавосил тўғри ичак пастки қисми вена қон томирининг тугун-тугун бўлиб кенгайиши бўлиб, тугунлар орқа чиқарув тешигида жойлашишига қараб ички ва ташқи бўлади. Тиббиёт отаси Гиппократ бу касалликка “геморрой” деб ном берган эди. Бавосил ривожланишига туртки берувчи сабаблар бир қанча: кам ҳаракатлилик, оғир юк кўтариш, узоқ вақт ич қотиши, йўғон ичак касалликлари ва ҳоказо. Бу касалликка чалиниш анчайин осон. Гап шундаки, одам кўп вақтини вертикал, яъни тик ҳолатда ўтказади. Оқибатда эса оёқ, кичик чаноқ аъзолари ва тўғри ичак веналарида қон босими ошади. Одамнинг ёши ўтгани сайин бу веналар заифлашади. Шу аҳволда ўткир таъмли ва ёғли овқатларни кўп есангиз, спиртли ичимликлардан тийилмасангиз, муаммо орттириб олишингиз ҳеч гап эмас. Аввалига ҳазм иши бузилади, қабзият келиб чиқади. Сурункали қабзият, яъни ич қотиши эса кўпинча бавосилни ўзига “ҳамроҳ” қилиб олади. Ҳомиладор аёлларда ҳам бавосил кўп кузатилди. Чунки уларда тўғри ичак чаноққа ёпишиб туришга мажбур ва бу вена томирларининг эзилишига олиб келади. Туғруқ пайтидаги кучаниш ҳам қўшимча салбий таъсирлардан ҳисобланади.\nКасалликнинг биринчи босқичида бавосил тугунлари катталашиб, кўпинча ҳожат пайтида қонайди, чунки узоқ вақтгача қонга тўлиб туриши натижасида тугунлар чўзилади ва девори юпқалашиб қолади. Кейин ёрилиб, яралар пайдо бўлади. Бавосилнинг қон чиқмайдиган тури ҳам бор, бунда орқа тешик соҳаси қичийди, ачишади, худди нимадир борга ўхшаб туюлади. Баъзан беморлар ўтиб кетар, деб бепарво юраверадилар. Оқибатда касаллик сурункали турга ўтади, жиддий даво қилинмаса, тобора зўрайиб, асоратлари пайдо бўлади. Энг кўп учрайдиган асорати – бу қон кетиб, камқонликка олиб келиши ёки ўткир тромбозлар ҳосил қилиши.\nКасалликнинг иккинчи босқичида одам узоқ ўтирса ва кучанаверса, тугунлар ташқарига чиқиб қолиши мумкин. Баъзан ҳожатда артинганда қоғозда қон изларини кўриш мумкин, баъзан эса ҳожат пайтида қон тизиллаб оқади. Ана шунда дарров шифокор- проктологга мурожаат қилиш шарт. Афсуски, бепарво бўлганда, учинчи босқич бошланади. Энди бемор чиқиб қолган тугунни қўли билан итариб ичкарига киритишга мажбур бўлади. Бу босқичда тугунлар, ҳатто аксирганда ёки оғир юк кўтарганда ҳам чиқиб кетиши мумкин. Асорат оғирлашганда, жарроҳлик йўли билан даволанади.\nТўртинчи босқичда бавосил тугунлари ичга кирмайди, узум шодасига ўхшаб кетади, яллиғланади. Бундай пайтда оғриқ жуда кучли бўлади. Ҳатто ҳожат қоғозининг салгина тегиши ҳам кучли оғриқ беради.\nБу касалликнинг давоси бор. Шифокор текширганда, тўғри ичакда хавфли ўсма ёки полиплар ва яралар бор-йўқлигини аниқлаб, даволашга киришади. Бавосил тўғри даволанса, бир ҳафтада ўтиб кетади. Шифокор текширишдан олдин, албатта, оғриқсизлантиради. У қандай оғриқсизлантирадиган препаратлар – таблеткалар, суртмалар, гемороидал шамчалар кераклигини айтади. Бавосилга қарши шамчалар мураккаб консерватив даволаш учун мўлжалланган. Бир хил шамчалар оғриқсизлантирувчи, бошқалари яллиғланишга қарши, яна бири спаз молитик, бошқаси ярани битирувчи ёки қон оқишини тўхтатиш хусусиятига эга.\nБавосилни даволашда, аввало, касалликни келтириб чиқарган асосий сабабларни аниқлаш ва шу сабабларни иложи борича йўқотиш керак бўлади. Спиртли ичимликлар ичмаслик, гармдори, қора мурч, сирка ва шўр нарсаларни вақтинча истеъмол қилмаслик зарур. Ёғли шўрвалар, дудланган маҳсулотлар, ўткир зираворлардан воз кечиш, енгил ҳазм бўладиган овқатларни тановул қилиш зарур. Бу хасталикка чалинган кишилар лавлаги, карам, сабзи, қора нон, қатиқ, кепак нон, ўсимлик мойи, олма, анжир, қора олхўри, ўрикдан кўпроқ истеъмол қилишлари керак. Ўрик шарбати ниҳоятда фойдали. Энг муҳими, ичингиз ҳамиша равон бўлсин.\nКунига камида 1,5-2 литр суюқлик ичинг. Сархил сабзавот ва мевалардан кўпроқ еб туринг. Буғдой кепаги ич келишини осонлаштириб, қабзиятнинг олдини олади. Орқа чиқарув тешиги соҳасини жароҳатламаслик учун кўп ҳуқна қилманг. Жисмонан фаол бўлинг, кичик чаноқ аъзоларида қон айланишини яхшилайдиган машқлар бажаринг. Ич келиши равон бўлишини таъминланг. Ортиқча вазнингиз бўлса, озинг. Ўзбошимчалик билан даволанмай, проктолог шифокорга мурожаат қилинг. Ўзингизга ўзингиз ташхис қўйиб, ўзбошимчалик билан даволанманг! Бавосил «ниқоби» остида тўғри ичакнинг бошқа касалликлари яширинган бўлиши мумкин. Ташхисни фақат мутахассис қўяди.\nҲар бир ишда илм


2017 йилда табиий офатлар 314 млрд доллар зарар етказган | Экспорт-импорт миллий суғурта компанияси\n2017 йилда табиий офатлар 314 млрд доллар зарар етказган\nЛувен католик университетининг фалокатлар эпидемиологияси тадқиқот маркази (CRED) ҳисоботига кўра 2017 йилда дунёда юз берган табиий офатлар оқибатида қурбонлар аввалги йилларга нисбатан камроқ бўлган, кўрилган моддий зарарлар ҳажми энг йирикларидан бири бўлди, дея хабар бермоқда Kun.uz Интернет нашри.\nТошқинлар ва тўфонлар, кўчкилар ва бошқа бир қатор табиий офатлар ўтган йилда 9503 кишининг ҳаётига зомин бўлган. CRED маълумотларига кўра, бу қиймат Ҳаитидаги 2010 йилдаги зилзила каби ўта ҳалокатли ҳодисалар қайд қилинган 2007 йилдан 2016 йилгача давр ичида ўртача йиллик 68 минг қурбондан анча камроқдир. Биргина Ҳаитидаги зилзила 225,5 мингдан кўпроқ одамнинг ҳаётини олиб кетган. Мьянмадаги “Наргис” циклонидан эса 2008 йилда 138,4 минг киши ҳалок бўлган.\n2017 йилда энг кўп табиий офатлар Осиёда кузатилган – 136 та (дунёдаги умумий табиий офатларнинг 43 фоизи). Улардан 25 тасидан Хитойда 15 млн киши жабр кўрган. Ҳиндистонда 15 та табиий офат 2,3 минг қурбонга олиб келган ва 22,5 млн кишига таъсир қилган.\n2017 йил етказилган зарар миқдори бўйича 1900 йилдан кейин 2-рақамлиси бўлди. CRED мутахассислари 2017 йилда 96 млн кишига зиён етказган 318 та офатдан 3 та энг вайронкорини алоҳида қайд қилишган, булар: “Харви”, “Ирма” ва “Мария”. Ушбу довуллар 2017 йил август ва сентябрь ойларида Кариб денгизи узра ўтиб, АҚШ соҳилларига етиб борган. Улар етказган зарар мос равишда 95, 66 ва 69 млрд долларга баҳоланган. 2017 йилда офатлардан кўрилган умумий зарар эса 314 млрд долларни ташкил қилган.


Смартфондан ўчириш керак бўлган 5 та илова » Ўзбекистон янгиликлари – Zamin.uz\n05 декабрь 2016, 23:02\nМаълумки, смартфоннинг самарали ва тезкор ишлаши жуда қўп омилларга боғлиқ. Аммо шуниси аниқки, бу жараёнда иловаларнинг ўрни жуда сезиларли. Шу боис смартфонга қурилманинг қувватини кўп сарфлайдиган, фонда доим ишлаб смартфон самарадорлигини камайтирадиган иловаларни ўрнатмаслик лозим. AndroidPit нашри смартфоннинг фаолиятига салбий таъсир қиладиган 5 та илова келтириб ўтиб, уларни дарҳол қурилмадан ўчириб юборишни тавсия қилди. Ушбу иловалар билан қуйида танишиб чиқамиз.\nБундан бир неча ҳафта илгари Tech World Zone нашри мутахассислари ҳам Facebook ва Messenger иловаларини ўчириш смартфоннинг батарея қувватини 20%га ошириши ҳақида маълум қилган эди. Гап шундаки, Facebook иловаси фойдаланувчини янги ҳодисалар, билдиришномалар ва бошқа хабарлар ҳақида огоҳлантириш учун хизмат қилади. Бироқ у нафақат батарея қувватини кўп истеъмол қилади, балки интернет трафикнинг кўпроқ сарфланишига олиб келади. Шунинг учун мутахассислар Facebook Lite иловаси ёки ижтимоий тармоқ сайтининг мобил версиясини ишлатишни таклиф қиладилар.\nClean Master (ёки бошқа тозаловчи иловалар)\nБундай иловалар қурилманинг тезлиги ва самарадорлигини ошириш учун ундаги кераксиз файлларни ўчиришни таклиф этади. Бу фикр нотўғри эмас. Чиндан ҳам қурилмадаги кэшланган файлларни ўчириб юбориш унинг самарадорлигини кучайтириши мумкин. Бироқ ушбу иш учун махсус иловани телефонга юклаш шарт эмас. Балки смартфон созламаларига ўтиб, кэшланган файлларни, шу билан бирга, муайян иловага тегишли кэшларни ҳам бирма-бир ўчириб ташлашингиз мумкин. Унутманг, Clean Master каби иловалар ҳам сезиларли миқдорда батарея қувватини сарф этади. Бундан ташқари, бундай иловаларда реклама ҳам кўзда тутилган бўлади.\nAndroid қурилма ва Play Store дўконининг ўзи антивирус вазифасини бажариши мумкин. Жумладан, Android Device Manager қўшимча иловаларсиз ҳам хавфсиз ишлаш хусусиятига эга. Таркибида вирус мавжуд иловаларни эса Google Play Store орқали автоматик тарзда текширади.\nМобил қурилмага мўлжалланган антивирус иловалар фақатгина Play Store дўконидан ташқарида бўлган бошқа ресурслардан APK файлларни юклаб олганингизда ёрдам бериши мумкин. Антивирус илова номаълум манбалардан юкланган иловаларни ўрнатишда фойдаланувчини мавжуд хатар ҳақида огоҳлантиради (ҳаммаси ҳам эмас).\nБатарея қувватини тежайдиган иловалар\nБундай иловаларнинг ҳам қурилма хотирасини тозалайдиган иловалар сингари кўп ҳолларда фойдасидан зарари кўп. Қизиғи шундаки, бундай иловаларнинг ўзи ҳам аслида батарея қувватини сарф этади. Android смартфондаги батарея сарфини фақатгина дастурни бошқариш орқали камайтириш мумкин. Бунинг учун эса рут керак бўлади. Шундай экан, ҳеч қандай илова операцион тизимнинг ҳимоясини ёриб ўтиб, бу ишни амалга ошира олмайди.\nУмуман олганда, батарея сарфини оптималлаштириш учун смартфон созламаларида бир нечта амалларни бажариш кифоя. Масалан, созламалар менюсидаги батарея бўлимида энг кўп қувват сарфлаётган иловаларни аниқлаш ва уларни ёпиш мумкин. Шунингдек, телефон тармоғининг доимо 3G (WCDMA) ёки 4G (LTE) стандартларига созланиши, ёрқин экран, GPS ва синхронизация ҳам батарея истеъмолини кескин ошириши мумкин. Зарядни тежаш учун қувватни тежаш режимларини фаоллаштириш ёрдам беради.\nДеярли барча Android қурилмаларда бирламчи созламалар асосида ўрнатилган браузерлар мавжуд бўлади. Агар сизни стандарт браузернинг фаолияти қониқтирмаса, уни ўчириб қўйишингиз мумкин. Мазкур браузер ўрнига эса ўзингизга маъқул браузер иловасини ўрнатсангиз бўлади.\nОдатда, Android смартфонлар батарея қувватини қурилма созмаларидан бевосита оптималлаштириш мумкин. Смартфонга жуда кўп кераксиз иловаларнинг ўрнатилиши ҳам дастур ишига салбий таъсир кўрсатади. Айниқса, оғир ҳажмли иловалар, ўйинлар смартфон тезлигини сусайтиради, батарея сарфини кўпайтиради. Шунинг учун бу каби иловалардан фойдаланиб бўлгандан кейин уларни ўчириб ташлаш зарар қилмайди.\nТеглар: этади ўчиришни Zone қурилмага таклиф аниқки\nЯнгиликлар » Технология » Смартфондан ўчириш керак бўлган 5 та илова\n20:16 Бактерияда ишлайдиган қоғоз батарея ихтиро қилинди\n12:45 Facebook Messenger’да мобил интернетни тежаш функцияси пайдо бўлади


Янгиланган алоқа маркази, такомиллаштирилган мобил илова, бир неча йирик битимлар — Қишлоқ қурилиш банкда 2021 йил якунлари\nАсосий/Сўнгги янгиликлар/Янгиланган алоқа маркази, такомиллаштирилган мобил илова, бир неча йирик битимлар — Қишлоқ қурилиш банкда 2021 йил якунлари\nНашр қилинган сана: 15.12.2021 17:45\nBankers.uz "Йил якунлари" сарлавҳаси остида банкларда йил якунларига бағишлаб туркум материалларни эълон қилиб бормоқда. Бугунги мақоламиз "Қишлоқ қурилиш банк" АТБ тўғрисида бўлади.\n“Қишлоқ қурилиш банк” акциядорлик тижорат банки Ўзбекистоннинг давлат банкларидан бири. Республика бўйлаб молия муассасасининг 43 та филиали мижозларга хизмат кўрсатиб келади.\nҚишлоқ қурилиш банк 1994 йилда Республика ихтисослаштирилган акциядорлик тижорат "Ғаллабанк" сифатида ташкил топган. 2009 йил Ғаллабанк негизида "Қишлоқ қурилиш банк" АТБ ташкил этилди.\nҚишлоқ қурилиш банк шиори: Фаровон ҳаётингиз хизматида\nҚишлоқ қурилиш банк Бошқарув раиси Муратов Алишер Акмалович ҳисобланади. Банк Кузатув кенгаши билан қуйида танишишингиз мумкин:\nҚишлоқ қурилиш банк Кузатув кенгаши аъзолари\n2021 йил III чораги якунларига кўра, Қишлоқ қурилиш банк активлари миқдори 18,51 трлн. сўмни ташкил қилмоқда. Ушбу маблағнинг 13,85 трлн. сўми миллий валютада, 4,66 трлн. сўми хорижий валютада шаклланган. 1 октябрь ҳолатида банк капитали 2,65 трлн. сўмни ташкил қилади. Қишлоқ қурилиш банк 2021 йилнинг январь-октябрь ойларида жами 2,31 трлн. сўм даромад қилган. Ушбу даромаднинг 89,0% и фоизли даромадлар ҳиссасига тўғри келади. Бу даврда банкнинг соф фойдаси 272,23 млрд. сўмни ташкил қилади. Соф фойданинг 204,31 млрд. сўми миллий валютада, 67,92 млрд. сўми хорижий валютада шаклланган.\n2020 йил якунларига кўра, банкнинг баланс соф фойдаси 223,7 млрд. сўм бўлганини ҳисобга олсак, 2021 йил якунлари бўйича соф фойда кўрсаткичи ўтган йилга нисбатан бироз ошишини кутиш мумкин.\nҚишлоқ қурилиш банк 2020 йилнинг охирида Quant мобил иловасини тақдим этди. Жорий йилда эса жисмоний шахсларга мўлжалланган ушбу илова такомиллаштириб борилди. Жумладан, Quant иловасида онлайн конверсия, онлайн омонат, пул ўтказмалари каби 20 дан ортиқ банк хизматларидан фойдаланиш мумкин. Шунингдек, илова орқали HUMO-HUMO пул ўтказмалари учун комиссия олинмайди. Ҳам Android, ҳам iOS операцион тизимлари учун ишлаб чиқилган Quant мобил иловасининг Android фойдаланувчилари сони 10 минг кишидан ортди.\nҚишлоқ қурилиш банк апрель ойида Тошкентда янги филиал очди. Яккасарой филиали аввалроқ Нурафшон шаҳрига кўчирилган Тошкент вилояти минтақавий биносида жойлашди. Филиаллар ҳақида яна бир янгилик: 4 октябрдан бошлаб банкнинг 3 та филиали — Бухоро минтақавий филиали, Тошкент шаҳар минтақавий филиали, Янгийўл филиалларида универсал менежерлар ва чакана касса ходимларининг иш графиги тушлик танаффусларисиз ташкил этиладиган бўлди.\nҚишлоқ қурилиш банк йил давомида бир қатор хорижий банклар билан ҳамкорлик муморандумлари имзолади. МДҲга аъзо давлатларнинг II молия-банк форумида умумий қиймати 214,5 млн. долларлик битим имзолади. Жумладан, “Credit Suisse AG” банки (Швейцария) билан 125 млн. долларлик циндикатлашган кредит бўйича, "Альфа-банк" (Қозоғистон) билан 6,5 млн. долларлик инвестицияларни қўллаб-қувватлаш бўйича, "Белагропромбанк" (Беларус) билан 3 млн. долларлик инвестицияларни қўллаб-қувватлаш бўйича, "Mashreqbank" (БАА) билан 75 млн. долларлик Яқин Шарқ мамлакатлари банклари ўртасида cиндикатлашган кредитни ташкиллаштириш бўйича ҳамкорлик меморандуми имзоланди.\nТошкентда бўлиб ўтган МДҲга аъзо давлатларнинг II молия-банк форумидан лавҳа.\nОммавий ахборот воситаларида йил давомида банк тўғрисида салбий мазмундаги янгилик ёки хабарлар деярли эълон қилинмаган. Фақатгина жорий йилнинг 26 апрель куни Қишлоқ қурилиш банкнинг Сирдарё минтақавий филиалида 81 минг евро қалбаки пуллар аниқлангани тўғрисида хабарлар тарқалди. Ушбу ҳолатга доир тафсилотлар ҳозирчалик эълон қилинмаган.\nҚишлоқ қурилиш банк турли маҳаллий тадбирларда ҳам фаол иштирок этиб келади. Масалан, бугун ҳам Республика Маънавият ва маърифат маркази томонидан Қишлоқ қурилиш банк "Энг намунали вазирлик ва идора" танловида 3-ўринга лойиқ кўрилди.\nБанк сайти - qishloqqurilishbank.uz 3 тилда: ўзбек, рус ва инглиз тилларида юритилади.\nБанкнинг алоқа маркази телефони - 1254 ёки 78 150 00 55 бўлиб, алоқа марказнинг ўзи шу йилнинг 1 апрелидан фаолиятини бошлади.\nҚишлоқ қурилиш банк ижтимоий тармоқлардаги саҳифаларини фаол тарзда юритади. Банкнинг Телеграм, Фейсбук, Instagram саҳифаларида доимий постлар эълон қилиб борилади. Банк матбуот хизмати жорий йилда Twitter ҳамда TikTok саҳифаларини яратди, Телеграмда эса онлайн чат-бот орқали ҳам мижозлар билан алоқани йўлга қўйди. Умуман олганда, банк матбуот хизмати анча фаол ишлайди: банкнинг режалари тўғрисида ёки амалга оширган ишлари юзасидан турли матбуот анжуманлари ўтказади, жойларда ОАВ вакиллари иштирокида пресс-турлар ташкиллаштирилади.\nЖорий йил 23 август куни Ахборот ва оммавий коммуникациялар агентлиги томонидан ахборот хизмати раҳбарлари фаолияти самарадорлиги рейтинги эълон қилинди. Рейтингда давлат банклари орасида Қишлоқ қурилиш банки матбуот котиби Орипов Шуҳратжон 80,4 балл билан биринчи ўринда эътироф этилган.\nТеги 2021 qishloqqurilishbank yil yakunlari


Украина vs Қозоғистон: Тўқаевнинг Қрим бўйича баёноти жиддий можарони келтириб чиқариши мумкин » Ўзбекистон янгиликлари – Zamin.uz\n05 декабрь 2019, 15:50\nУкраина президент Қосим-Жомарт Тўқаев Қрим Россия томонидан босиб олинганини рад этгани муносабати билан Қозоғистонга намойишкорона дипломатик ҳаракат (демарш) билан чиқади. Бу ҳақда Украина Ташқи ишлар вазирлиги матбуот котиби Екатерина Зеленконинг баёнотида айтилади, деб ёзмоқда Kun.uz нашри УНИАН га таяниб.\n«Оммавий ахборот воситаларида Қозоғистон Республикаси президенти Қосим-Жомарт Тўқаев Украинага тегишли Қрим Россия томонидан босиб олинганини рад этиши билан боғлиқ баёнотлари тўғрисида тарқалган хабарлардан чуқур ташвишдамиз», - дейилади Украина ТИВ баёнотида. Хусусан, Зеленконинг таъкидлашича, Украина доимо Қозоғистонни ўзининг шериги ва дўсти сифатида кўриб келган.\nАввалроқ, Германиянинг Deutsche Welle нашрига берган интервьюсида Қозоғистон президенти Қосим-Жомарт Тўқаев «Қримда рўй берган воқеаларни» аннекция (босиб олиш) деб ҳисобламаслигини айтганди. Унинг сўзларига кўра, Қозоғистон доимо «Россия раҳбариятининг оқиллигига» ишонган.\nЯнгиликлар » Дунё » Украина vs Қозоғистон: Тўқаевнинг Қрим бўйича баёноти жиддий можарони келтириб чиқариши мумкин\n07:10 Украина Қримни қайтариш бўйича музокаралар бошлашни режалаштирмоқда


18:36 / 11.10.2017 3478 pdf Ўқиш режими + -\nБу дегани оз ёки кўп бўлсин, ризқини олиши роҳат ила, жисми қийналмай кечишидир. Расулуллоҳ соллаллоҳу алайҳи васаллам бир-икки кун оч қолар эдилар. У зотнинг ризқлари тақдирда, Лавҳ(ул маҳфуз*)да ана шундай битилган эди. Аммо бу осонлик, роҳат ва офият ила бўларди. У зотдан кейинги сиддиқларда ҳам шундай бўлган.\nЧарчаш ва таъминот учун уринишга ҳирс қўйиш фақат қўлдан чиқариб юборишдан қўрқиш ва ёмон гумон сабаблигина бўлади. Бунинг қалбга таъсири ўта оғирдир. Ундай одамнинг бадани қалбига чарчоқ, ҳориш ва машаққат солади.\n* Луғатда «муҳофаза қилинган лавҳ» деган маънони англатади. Истилоҳда «Аллоҳнинг ҳузуридаги лавҳ бўлиб, барча нарсалар унда битиб қўйилган» деб таърифланади. Қуръони Карим ҳам дастлаб ўша Лавҳда бўлган. Расулуллоҳ соллаллоҳу алайҳи васаллам: «Албатта, Аллоҳ Лавҳул маҳфузни оқ дурдан яратган, унинг саҳифалари қизил ёқутдан, қалами нурдир, китоби нурдир. Унда ҳар куни Аллоҳ учун уч юз олтмиш лаҳза бор. Унинг кенглиги осмон билан ернинг орасича. Ҳар куни унга уч юз олтмиш марта назар солади, халқ қилади, ризқ беради, ўлдиради, тирилтиради, азиз қилади, хор қилади, хоҳлаган нарсасини қилади», деганлар. Аҳли сунна вал жамоа ақийдасига кўра, Лавҳул маҳфуз ҳақдир.\nЯқийн* соҳиби, яъни ўта мустаҳкам ишонч соҳиби эса роҳат ва фароғатдадир. Унинг фароғати насибасини Аршнинг* тадбиридан олишидадир. У неъматлар ва лаззатлар ичидадир. Унинг роҳати эса Роббининг кафолатидаги нарса унинг қўлидаги нарсадан кўра ишончлироқ эканидадир.\n*Яқийн» луғатда «мустаҳкам иймон, шак-шубҳасиз, аниқ илм» деган маъноларни билдиради. Истилоҳда эса «ҳужжат ва бурҳонга (далилга) эҳтиёжи бўлмаган иймон қуввати билан ҳақиқатни кўриш» «яқийн» деб аталади. Яқийн – диннинг аввали, шак-шубҳадан холи бўлиш, шак-шубҳасиз, аниқ билиш ҳолатидир.\n*Арш» сўзи луғатда «шифт, баланд нарса, подшоҳнинг тахти» деган маъноларни англатади. Ақийда китобларида келтирилишича, Арш тўрт оёқли бир тахт бўлиб, уни фаришталар кўтариб туришади. У олам учун худди қуббадек, у махлуқотларнинг шифтидир. Аллоҳ таолонинг Аршга эҳтиёжи йўқ, уни Ўзи билган ҳикмат учун яратган.\n«Ансорийлардан бир киши келиб:\n«Эй Аллоҳнинг расули, фалончи зироатининг закотини бериб, бу йил фойда топди», деди. Расулуллоҳ соллаллоҳу алайҳи васаллам: «Нима бўпти?! Банданинг икки ракъат енгил намоз ўқимоғи унинг учун дунё ва ундаги нарсалардан яхшидир», дедилар. Сўнгра Абу Бакр розияллоҳу анҳу томон энгашиб, махфий қилиб: «Агар сизлар ўзингизга буюрилган нарсаларни қилганингизда эди, (ризқингизни) зироатчилик қилмай, машаққат чекмай ер эдингиз», дедилар».\nБу ҳалиги одамга жавоб эди. У зот Абу Бакр розияллоҳу анҳуга буни оми одамдан махфий қилиб айтдилар, чунки у зотнинг бунга ўхшаш гапларини Абу Бакр розияллоҳу анҳу яхши фаҳмлар эди.\nАбу Бакр розияллоҳу анҳу молни нафсларнинг фитнасини сўндириш, Расулуллоҳ соллаллоҳу алайҳи васалламни қўллаб-қувватлаш, Исломнинг ободлиги ва диннинг азизлиги учун орттирар эди.\n«Абу Бакр розияллоҳу анҳу Набий соллаллоҳу алайҳи васалламнинг вафотларидан бир йил олдин Бусрога тижоратга чиқди».\nЧунки унинг касб билан машғул бўлиши уни Расулуллоҳ соллаллоҳу алайҳи васалламни лозим тутишдан банд қилар эди.\n«Набий соллаллоҳу алайҳи васаллам Абу Бакр розияллоҳу анҳунинг молидан худди ўз моллари(дан ишлатган)дек ишлатар эдилар».\nАбу Бакр розияллоҳу анҳуга нисбатан у киши молни худди ишончи заифларга ўхшаб нафснинг кўйида ва ризқ борасида уни (нафсни) рози қилиш учун касб қилар эди, деб бўлмайди.\n14:46 / 11.10.2017 3167\n09:20 / 09.10.2017 1620\n6198 17:43 / 15.04.2017\nАллоҳ субҳанаҳу ва таолога битмастуганмас ҳамду санолар бўлсинПайғамбаримиз Муҳаммад Мустафога мукаммал салавоту дурудлар бўлсин . ,. .Абу давоми...\n2707 12:16 / 30.04.2018\nБизниг ишимиз, мансаб зинапояси, ойлик ndashҳаммаси Аллоҳнинг фазли марҳамати. Булар ҳар хил кўриниш ва шаклда биз етиб келсада, баъзан шу ҳақиқатни ишларимиз давоми...\n2544 17:29 / 26.05.2018


Темур Кападзе ёшлар ўртасидаги Осиё чемпионати бекор қилингани ва 2021 йилда фаолиятини қаерда давом эттириши ҳақида гапирди\nЎФА ва ПФЛ томонидан йилнинг энг яхшиларини тақдирлаш маросими олдидан Темур Кападзе «Спорт» телеканалига интервью бериб, Осиё чемпионати бекор қилингани ва 2021 йилда фаолиятини қаерда давом эттириши ҳақида гапирди.\n«2021 йилда Ўзбекистонда ўтиши режалаштирилган ёшлар ўртасидаги Осиё чемпионати U-19 бекор қилингани яхши бўлмади. Аммо наилож, вазият шуни тақозо этган бўлиши мумкин. Бу барча режаларимизга ўз таъсирини ўтказади. Шунга қарамай, иш режа асосида давом этаверади, чунки бу жамоамиз Олимпиада йўлланмаси учун ҳам кураш олиб бориши лозим. Шундай экан, Осиё чемпионати бекор қилингани билан ишларимиз тўхтаб қолмайди.\n2021 йилда қайси клубда ишлайман? Ўзбекистон ёшлар жамоасидаги режаларимиз ўзгаргани боис, клубда фаолият олиб боришим мумкин. Хабарингиз бор, ЎФА ва Ўзбекистон Миллий олимпия қўмитаси ташаббуси билан «Олимпия» клубини ташкил этиб, Про лигада иштирокини таъминлаш режаси бор. Ушбу режа амалга ошса, «Олимпия» жамоасини бошқараман. Чунки ёшларни битта клубда йиғиб, тайёрлаш кейинги катта мусобақалар учун фойдали бўлади», - дейди Темур Кападзе.


Келишмовчиликлар бўлганда нима қилишим керак? — Dilkashradio.com\nАзиз ва қадрдон аёллар. Дунёда ҳеч бир аёл йўқки оиласининг тинчлигини ўйламаган бўлса. Ҳар бир аёл турмуш ўртоғи билан бирга тинч ва ҳотиржам бахтли ҳаёт кечиришни истайди. Аммо ҳеч бир оила келишмовчиликсиз яшамаган. Агар шундай оила бор бўлса, унда бу оиладаги эр-хотин бир-бирини яхши билмайди ва бир бири билан иши йўқ. Иккита бутунлай бошқа-бошқа инсоннинг бир оила бўлиб яшаши жуда қийин аммо иложи бор. Келишмовчиликлар орқали бир-бирини яхши билиб олади ва бир бирига мослашади. Аммо келишмовчиликнинг ҳам меъёрида бўлгани яхши. Мумкин қадар ҳар бир масалани тинч йўл билан ҳал қила билиш, оилада эр-хотиннинг қай даражада донолигини билдиради. Азизлар қуйида биз сизларга турмушда юзага келиши мумкин бўлган келишмовчилик ва танг ҳолларда ёрдам бериши мумкин бўлган бир нечта маслаҳатларни бериб ўтмоқчимиз. Диққат билан қулоқ солинг.\nБирга яшашдан мақсад турмушимизни яхшилаш эканлигини ўз-ўзимизга эслатамиз. Ажрашиш бу тўғри йўл эмас. Биз бу ҳодисани ҳам турмушимизни яхшилаши учун ишлатишга ҳаракат қиламиз.\nБиз турмуш ўртоғимизга эмас, муаммога ҳужум қиламиз. Биз орамиздаги келишмовчиликни ҳотиржамлик билан қабул қиламиз. Биз муаммога қандай қараяпмиз. Ўз ҳис туйғуларимизни баланд оҳангда изҳор қилиб, ўзимизни оқлаяпмизми? Унинг ўрнига бир-биримизни тушунишга ҳаракат қилсак қандай бўларкан?! Бир биримизга бақириб уни айблаш ўрнига бошқача оҳангда ва усулда гаплашсак, ўртадаги танг ҳолатни юмшатишга ҳаракат қилган бўламиз. Масалан: “Азизим, бу тўғрида мен бутунлай бошқача фикрдаман, аммо шуни билиб қўйингки мен сизни севаман. Келинг шу нарсани биргаликда ҳал қилайлик.”\nБиз ҳар доим нарсалардан кўра турмуш ўртоғимизни кўпроқ қадрлаймиз. Ҳеч қандай синган идиш, расво бўлган кийим, ёки бирорта севимли нарса турмуш ўртоғимизга ташланишимизга арзимайди.\nБиз ҳолатга турмуш ўртоғимизнинг кўзи билан қарашга ҳаракат қиламиз. Нима учун унинг жахли чиқаяпти? Унинг ўрнида бўлганимда ўзимни қандай ҳис қилган бўлардим? Турмушда ҳар иккала кишининг “мен” деган сўзи оилада кўпроқ жанжалга сабаб бўлади.\nҲеч қачон бўлиб ўтган муаммони ҳал қилишни кейинга қолдирмаймиз. Кел ўтириб шу муаммони ҳал қилиб олайлик. Баъзида эр-хотинлар орасидаги хафагарчилик кейинга қолдирилмаслиги керак. Бунда ҳафагарчилик юракда тўпланиб бориб яна ҳам каттароқ муаммога айланиши мумкин. Аммо ҳис туйғуларга берилувчан эр хотинлар эса баъзи ҳолатларда муаммони ҳал қилишни бир оз кейинга қолдириш мумкин. Бунда муаммони эр ҳам хотин ҳам ҳис туйғулар билан эмас, ақл билан ҳал қилиши эҳтимоли кўпроқ бўлади. Чунки ҳис туйғулар муаммони яна ҳам катталаштириб юбориши мумкин.\nҲеч қачон бошқалар олдида муаммони ҳал қилишга уринмаймиз. Бу муаммо фақат иккимизга боғлиқ. Шунинг учун ҳам бу оилада фақат икки киши ўртасида ҳал қилиниши керак. Бу муаммога бошқа гувоҳлар керак эмас.\nБиз мумкин қадар ўз хатоимизни кўришга ҳаракат қиламиз. “Майли бу борада мен нохақман. Аммо нима учун шундай қилганимни тушунтириб берай”. Биз шу усулда муаммони ҳал қиламиз.\nБиз Сен деган сўзнинг ўрнига мен деган сўзни ишлатамиз. Чунки «сен” сўзини деярли ҳамма эр-хотинлар бир бирларини айблаш учун ишлатадилар. Сен ҳеч қачон менга эътибор бермайсан дейиш ўрнига, Мен ўзимни кераксиздай ҳис қилаяпман дейиш тангликни юмшатади. Сулаймоннинг ҳикматларида: «Юмшоқ жавоб жанжални тўхтатади, қаттиқ жавоб эса жахлни қўзғатади”, деган сўзлар ёзилган. Келишмовчиликлар пайтида мумкин қадар юмшоқ жавоб беришга ҳаракат қилинг. Азиз аёллар бу маслаҳатларимиз сизларга асқотади деган умиддамиз. Доимо муаммони ақл билан ҳал қилишга ҳаракат қилинг. Турмушда ҳеч қачон муаммога енгилманг. Уни донолик ва турмуш ўртоғингизга бўлган муҳаббатингиз билан енгинг.


Ҳабибнинг отаси комадан чиқди. Унга нима бўлгани айтилди | Qalampir.uz\nҲабибнинг отаси комадан чиқди. Унга нима бўлгани айтилди\nСпорт\t14 Май 20:59 17056\nАввалроқ, UFC жангчиси Ҳабиб Нурмуҳамедовнинг отаси Абдулманнап Нурмуҳамедов комага тушиб қолгани ҳақида хабар берган эдик. Сўнгги маълумотларга кўра, у комадан чиққан. Бу ҳақда унинг дўсти Рамазон Рабаданов маълум қилди.\n“Абдулманнап бугун ўзига келди. Мен ҳали у билан гаплашмадим. Кеча у юрак жарроҳлигидан кейин кома ҳолатида тушиб қолганди”, дейди Абдулманнапнинг дўсти ва спорт шарҳловчиси Рамазон Рабаданов.\nРабадановнинг сўзларига кўра, катта Нурмуҳамедов ҳозирда Москва ҳарбий госпиталида. Унинг олдига киришга ҳеч кимга рухсат йўқ. Шифокорлар вазиятни тўлиқ назорат қилиб, беморнинг аҳволини кузатмоқда.\nШунингдек, у Абдулманнап Нурмуҳамедов Махачкала яқинидаги спорт базаси қурилишида икки ҳафта ўтказгандан кейин шамоллаганини эслади. Рабадановнинг айтишича, у уйга қайтгач, шифокорларга мурожаат қилмаган.\n“Шамоллаш жиддийлашганда укаси унга шифокор чақиришини айтди. Шунда ҳам Абдулманнап шифокор чақирмади. Фақат аҳволи ёмонлашгандан сўнггина унинг оиласи тез тиббий ёрдам чақиришди. Уни иккинчи шаҳар шифохонасига олиб боришди ва у ерда интенсив тарзда даволашди“, дейди Рамазон Рабаданов.\nРабадановнинг сўзларига кўра, шифохонада Нурмуҳамедовга кислород етишмаслигига ёрдам берадиган, аммо бошқа аъзоларга ножўя таъсир қиладиган дори берилган. Шундан сўнг, уни аҳволи баттар оғирлашган ва самолётда Москвага олиб келинган.\nҲабибнинг отасидан шифохонада COVID-19 учун таҳлил олинган. Тест жавоблари ҳали чиқмади.\n25 Май 16:12 38595\n25 Май 23:18 34888\n26 Май 14:40 32432\n26 Май 09:01 23951\n25 Май 11:09 22140


Бишкекда 4D форматдаги кино дебюти бўлиб ўтди | ҚИРҒИЗИСТОН ЯНГИЛИКЛАРИ\nБишкекда 4D форматдаги кино дебюти бўлиб ўтди\n18 август куни Бишкекда ҳидли тўламетражли фильм намойиш этилди. «Шпион болалари 4» 4D форматдаги фильм пойтахт кинотеатрлари тарихида биринчи ҳидли кино бўлди.\n4D форматдаги фильмнинг ғаройиблиги шундаки, томошабин аҳён - аҳёнда фильм қаҳрамони ҳис қилаётган ҳидларни ҳис қилиш имкониятига эга бўлади.\n«Шпион болалари 4» фильмини намойиш этаётган «Россия» кинотеатрининг фейсбукдаги саҳифасига мувофиқ, фильм намойишидан аввал барча томошабинларга ҳид таратувчи аримаскоплар берилади.\n«Муайян бир вақтда экранда рақам пайдо бўлади ва сиз шу вақтда аромаскопдаги мувофиқ рақамли доирачани ишқалашингиз керак бўлади. Шунда сиз ҳам сьюжет бўйича фильм қаҳрамони ҳис қилган ҳидни ҳис қилишингиз мумкин бўлади», —дейилади кинотеатр саҳифасида.\n«Россия» кинотеатри маркетологи Сайаана Назарованинг айтишича, 4D фильмнинг премьерасини томоша қилмоқчи бўлганлар «жуда кўп».\n«Россия» кинотеатри бошқа фильмларни ҳам шу форматда намойиш этишни режалаштираётганини ҳам айтиб ўтди маркетолог.\n«Шпион болалари» фильмига чиптанинг нархи 120 - 250 сомнинг атрофида. «Оддий» фильмлар чипта баҳоси эса, 100 сомдан 230 сомгача. 3D-фильм ҳаваскорлари ўз роҳатлари учун 150 сомдан 250 сомгача тўлашлари керак бўлади.\n«Россия»нинг асосий рақобатчиси — «Манас» кинотеатри ва «Синематика» кинотеатрлар тармоғи дастурида — «Шпион болалари 4» фильми йўқ.\n«Синематика» кинотеатрлар тармоғига кирувчи «Ала-Тоо» кинотеатри вакили «Россия» кинотеатри қўллаётган 4D терминни ноўрин эканини айтди.\n«Шахсий фикрим — бу шунчаки ҳидли 3D фильм», — деди «Ала-Тоо» вакили.\n«Ала-Тоо» вакилининг билдиришича, улар ўз томошабинларини чалғитмоқчи эмаслар.\n«Бизга келаётган томошабинлар кўп нарса кутади ва айни пайтда фақат ҳидли 3D фильмини томоша қила оладилар, биз бундай қилмоқчимасмиз», —давом этди у.\nПойтахтнинг энг охирги янгиланган кинотеатрларидан бири «Манас» ўз рақобатчилари «Синематика»дан фарқли ўлароқ, 4D форматдаги фильмларни йўлга қўймоқчи.\n«Шунчаки биз бироз кеч қолдик, кейинги фильмлар 4D форматда бўлиши кутиляпти», — деди кинотеатр пиар-менеджери Султан Абдиганиев.\nАввалги мақолаҚирғизистонда ҳар бир биринчи синф ўқувчиси ўқув қуроллари билан таъминланади\nНавбатдаги мақолаДавлат хавфсизлик хизмати Ўш бошқармаси ходими қотилликда айбланмоқда


МЧЖ шаклидаги компаниямиз товарларни импорт қилди. Импорт-экспорт контрактида унинг ҳақи етказиб бериш далили бўйича тўланиши назарда тутилган. Бироқ биз уни амалга ошира олмаганимиз сабабли экспортчи юридик шахс олдида кредиторлик қарзи юзага келди. Экспортчи унга доир ҳуқуқни ўша мамлакат резиденти бўлган жисмоний шахсга бермоқчи. Ушбу ҳолда бизнинг МЧЖда қандай солиқ мажбуриятлари ёки оқибатлари юзага келиши мумкин?\n– Чамаси, кредиторингиз бошқа шахс билан талабларни учинчи шахсга ўтказиш шартномасини тузмоқчи, бу билан қарзингизга оид ҳуқуқини унга бермоқчи бўлса керак. Ушбу ҳолда қарздор сифатида сиз бошқа шахс олдидаги мажбуриятингизни бажаришингиз лозим бўлади холос. Агар қарз миқдори сақланса (камаймаса), солиқ оқибатлари юзага келмайди.\nШуни таъкидлаш лозимки, ваколатли банкда ҳисобга қўйилган импорт контракти бўйича кредитор алмашганда худди шу банкда Импорт шартномаларини ҳисобга қўйиш ва улар тўловини хўжалик субъектларининг ўз маблағлари ҳисобидан амалга ошириш тартиби тўғрисида низомда (МБ, ИВ, МВ ва ДБҚнинг АВ томонидан 4.10.2005 йилда 1514-сон билан рўйхатдан ўтказилган қарори билан тасдиқланган) назарда тутилган тартибда хорижий ҳамкор билан қўшимча битим тузиш ва уни ҳисобга қўйиш лозим.


18 июн 2021, Тошкент вақти: 13:53\nЎзбекистонлик футболчилар Жаҳон чемпионатига чиқиш имкониятини қўлдан бой беришди\nЎзбекистон терма жамоаси бош мураббийи Вадим Абрамов Саудия Арабистони термаси билан ўйиндан сўнг футбол мухлисларидан узр сўради\nЎзбекистоннинг футбол бўйича миллий терма жамоаси 15 июнь куни 2022 йилги Жаҳон чемпионати саралаш босқичининг иккинчи даврасида Саудия Арабистони терма жамоасига қарши майдонга тушди.\nУчрашув 3:0 ҳисобида ўзбекистонлик футболчилар мағлубияти билан якунланди. Шу тариқа Ўзбекистон терма жамоаси кейинги йилда бўлиб ўтадиган Жаҳон чемпионати саралаш босқичининг учинчи даврасига чиқиш ҳамда Қатарда ўтказилажак ЖЧда иштирок этиш имкониятини қўлдан бой беришди.\nЎйиндан сўнг Ўзбекистон терма жамоаси бош мураббийи Вадим Абрамов футбол мухлисларининг ишончини оқлай олмагани учун улардан узр сўради.\nИштихонда туман ҳокимлиги ходими “My5” камерасининг хотира картасини чайнаб ташлагани иддао қилинди\nИштихон тумани ҳокимлиги ахборот хизмати ходимининг “My5” телеканали камераси хотира картасини чайнаб ташлагани айтилмоқда (Kun.uz фотоси)\nСамарқанд вилоятининг Иштихон туманида ҳокимлик ахборот хизмати ходими, маҳаллий матбуотда чиққан хабарларга кўра, “My 5” телеканалига тегишли камеранинг хотира картасини чайнаб, йўқ қилган.\nҚайд этилишича, 14 июнь куни “My5” телеканали вакиллари Иштихон деҳқон бозорида юз берган ёнғин ҳақида материал тайёрлаш учун воқеа жойига борган.\nТележурналистлар у ерда Иштихон тумани ҳокимлиги вакили Илҳом Бобоев қаршилигига учраган. Суратга олиш жараёнида ахборот хизмати ходимининг камера картасини суғуриб олаётгани ҳам тушиб қолган.\n“My5” мухбири Kun.uz нашрига ижодий гуруҳ ёнғин содир бўлган ҳудудга борган пайтда маҳсулотлари ёниб кул бўлган тадбиркорлар билан суҳбатлашаётган туман ҳокимини учратгани ва ҳолат бўйича қисқача изоҳ ҳам олганини маълум қилган.\n“Бироқ ҳокимлик ахборот хизмати айнан ёнғин жойидан тасвирлар олишимизга қаршилик кўрсатиб, муаммо ҳал бўлганини айта бошлади. Биз ҳеч қандай муаммони эмас, бўлган воқеани ёритмоқчимиз, дейишимизга қарамасдан қаршилик кўрсатишда давом этди. Кейин эса тўсатдан камерамиздан хотира картасини олиб қўйди. Шерикларим унинг картани оғзига солиб чайнаб юборганини айтмоқда. Ахборот хизмати ходими картани чайнаб йўқ қилдими, ютиб юбордими, нима қилди - аниқ билмайман. Аммо унда жуда муҳим ишларимиз бор эди. Тезда вазиятга ИИБ ходимлари аралашиб, Илҳом Бобоевнинг бизга қаршилигини тўхтатди, аммо барибир хотира картасиз қолдик", дея иқтибос келтирган нашр “My5” мухбири сўзларидан.\nСамарқанд вилояти ҳокимлиги мазкур ҳолат ўрганилаётганини билдирган.\n“Иштихон туманида ҳокимлик матбуот хизмати ва журналист билан боғлиқ ҳолат вилоят ҳокимлиги ахборот хизмати ҳамда АОКА ҳудудий бошқармаси томонидан иккала томон иштирокида тўлиқ ўрганиб чиқилиши белгиланди”, дейилган ҳокимлик хабарномасида.\nЎзбекистон ва Россия бош вазирлари кейинги ҳафтада Москвада учрашишади\nЎзбекистон бош вазири Абдулла Арипов\nЎзбекистон бош вазири Абдулла Арипов россиялик ҳамкасби Михаил Мишустин билан 22 июнь куни Москвада учрашади. Бу ҳақда Россиянинг Ўзбекистондаги элчиси Олег Мальгинов маълум қилган.\nДипломатга кўра, кейинги сешанба куни Россия пойтахтида ҳукумат раҳбарлари даражасида икки томонлама ҳамкорлик бўйича қўшма комиссиянинг иккинчи мажлиси бўлиб ўтади.\nО. Мальгинов мажлисдаги кўриб чиқиладиган асосий мавзуларидан бири икки мамлакат президентларининг бўлажак музокараларига ҳар томонлама тайёргарлик кўриш масаласи бўлишини ҳам қўшимча қилган.\nШавкат Мирзиёевнинг Россияга расмий сафари 2020 йилга режаланганди. Бироқ коронавирус пандемияси туфайли сафар муддати ўзгарган. Кейинроқ Ўзбекистон президентининг матбуот котиби Шерзод Асадов Ш. Мирзиёевнинг Россияга сафари 2021 йилда бўлиб ўтишини маълум қилган.\nЎзбекистон ва Россия бош вазирлари бошчилигидаги қўшма комиссиянинг илк мажлиси 2019 йилнинг май ойида Урганчда ўтказилган. Ўшанда Россия ҳукуматини Дмитрий Медведев бошчилигидаги делегация тамсил этганди. Иккинчи мажлис 2020 йили бўлиб ўтиши керак эди, бироқ пандемия важидан тадбир муддати бир неча бор ўзгарган.\nЎзбекистон президенти Ш. Мирзиёев 15 июнь куни БААнинг ҳукумат делегациясини қабул қилди (president.uz фотоси)


Исроф - Fitrat.uz\nБош саҳифа / Мақолалар / Исроф\nMart 7, 2020\tИсрофda fikr bildirishni o'chirish 100 Кўришлар\n“Эй Одам болалари, ҳар бир сажда чоғида зийнатланингиз (яъни тоза либосда бўлингиз) ҳамда (хоҳлаганингизча), еб-ичаверинглар, фақат исроф қилманглар, зотан У исроф қилувчиларни севмас”.\n“Аъроф” сураси, 31-оят.\nИсроф – пул, мол ва Аллоҳ томонидан бизга берилган неъматларни ножўя сарфлашдир. Исроф қилувчилар мусриф деб аталади. Аллоҳ мусриф одамларни ёқтирмайди. Исрофнинг зидди бахилликдир. Исроф ҳам, бахиллик ҳам Ислом динида ҳаромдир. Чунки булардан биринчиси пул ва молни сочиш, кераксиз жойларга сарфлашдир. Иккинчиси мол ва пулни тўплаб, қўлда ушлаш, у мол ва пулдан ўзини ҳам, бошқаларни ҳам фойдалантирмасликдир.\n“Енг, ичинг, садақа қилинг, кийим-кечаклар кийинг, аммо исрофгарчилик ва манманликка йўл қўйманг”.\nДарҳақиқат, Аллоҳ таоло бизга етказган ҳалол неъматлардан ўзимиз истаганча фойдаланишимиз мумкин. Аммо исроф қилиш ва манманликка берилишга йўл қўймаслик лозим.\nЎтган алломалар исроф ва бахиллик каби иллатларни қалб хасталигига менгзайдилар. Мавлоно Абу Ҳомид Ғаззолий бу хусусдаги фикрларини шундай баён қилган эди: “Қалб сиҳҳатини тиклаш эътиборни дардга даво бўладиган сабабларга қаратиш билан бошланади. Масалан, Аллоҳ таолодан узоқлаштирувчи, ҳалокатга олиб борувчи бахиллик дардининг давоси молни сарфу инфоқ қилишдир. Лекин баъзида бу сарф исроф даражасига ўтиб кетади. Натижада бахиллик маразидан халос бўламан деб киши исроф дардини орттиради. Исроф ва бахиллик орасида мўътадилликни сақлаш керак. Токи бизга керак нуқта икки тарафдан бир хил узоқликда жой олсин. Агар мўътадиллик нелигини билмоқчи бўлсанг, сақланишинг лозим бўлган хулққа назар сол. Бу хулқ ўзининг зидди бўлмиш бошқа бир хулкдан сенга ёқимли ва енгил бўлса, демак сен сақланишинг лозим бўлган хулқ билан хулқлангансан. Масалан, мол-дунёни сарфлашдан кўра уларни тўплаш сенга лаззатли ва осон бўлса, демак сенда бахиллик хулқи кўпроқ. Бас, мол-дунёнгни сарфлашга тириш! Агар мол-дунёни керагича сақлашдан кўра ноўрин сарфлаш сенга лаззатли ва енгил бўлса, демак сенда исрофгарлик хулқи устун. Бас, молингни қўлда ушлаб туришни ўрган! Нафсингни кузат. Қайси феълларни қилишинг осону, қайси феълларни қилишинг қийин эканлигини аниқ билиб ол. Қалбингни мол-дунёга боғланиб қолишдан асра. Шундагина сен мол-дунёни ноўрин сарфлашдан ҳам, бахилликдан ҳам омонда бўласан. Мол-дунё сен учун бамисоли сув. Бирон ташнанинг чанқоғини қондириш учун сен уни ушлаб турасан, бирон муҳтожнинг ҳожатини раво қилиш учун сен уни сарфлайсан, бераётганингдан заррача қийналмайсан, аксинча лаззатланасан”.\nҚайси қалб шу даражага етса, билгинки – Аллоҳ уни саломат сақлабди.\nИсроф ва бахилликнинг ўртасида турувчи чегара иқтисоддир. Ҳар бир киши ўз ҳаётидаги молиявий жараёнларда иқтисодга таянса, у бахилликдан ҳам, исрофгарчиликдан ҳам йироқ бўлади. Бу борада маърифатпарвар адиб Абдулла Авлоний шундай таъкидлайди: “Иқтисод деб пул ва мол каби неъматларнинг қадрини билмакни айтилур. Мол қадрини билувчи кишилар ўринсиз ерга бир тийин сарф қилмас, ўрни келганда сўмни аямас. Саховатнинг зидди бахиллик бўлгани каби иқтисоднинг зидди исрофдур. Аллоҳ таоло исроф қилгувчиларни суймас. Иқтисодни риоя қилган кишилар ҳамма вақт тинч ва роҳатда яшарлар.\nАрилар қиш кунида емак учун бол йиғганидек, бошларига келадурган қора кунларни ўйлаб, оқ пул йиғурлар. «Тома-тома кўл бўлур», – демишлар. Ҳар нарса оздан кўпаюр.\nМақсадга етмоқ, ўз миллатига хизмат қилмоқ, халққа мақбул бўлмоқ учун илм ва мол лозимдур. Оламдаги ҳамма миллатларнинг ҳол ва қудратлари мол ва бойлиқлари ила ўлчанур. Мол топмакнинг энг баракатли йўллари: ҳунарчилик, экинчилик, чорвачилик, савдогарлик каби касб-ҳунарлардир. Буларнинг ҳар бирига ҳам билим лозимдур. Сўзнинг қисқаси, илм ва маърифат ила баробар иқтисод, инсоф, туганмас саъй, битмас ғайрат лозимдур.\nХалқ ичинда мўтабар бир нарса йўқ давлат каби,\nБўлмағай давлат жаҳонда қувват-у сиҳҳат каби.\nИқтисод, инсоф зийнатдур вужуди одама,\nЯхши неъмат йўқ кишига саъй ила ғайрат каби”.\nБаъзи одамлар пул ва молларидан ташқари вақтларини ҳам исроф қиладилар. Вақт ҳам Аллоҳнинг неъмати. Уни яхши ва фойдали ишларга сарфламоқ даркор. Пайғамбаримиз бир кунни уч қисмга бўлардилар. Бир қисмини ибодат билан, бир қисмини оила ишлари билан, яна бир қисмини халқ ишлари билан ўтказар эдилар. Халқ ишлари учун ажратилган вақт кифоя қилмаса, оилаларига ажратган вақтдан олар, ибодат вақтига тегмас эдилар. Қуръони каримдаги “Вал-аср” сурасини Аллоҳ таоло: “Аср (вақти)га қасамки…” деб бошлайди. Бу оятда вақтнинг одамлар учун қанчалик аҳамиятга эга эканлиги таъкидланган. Пайғамбаримиз ҳам бир ҳадисларида шундай марҳамат қиладилар: “Икки неъмат борки, одамлар буларнинг қимматини англаб етмайдилар. Улардан биринчиси соғлиқ, иккинчиси эса бўш вақт”. Демак, бўш вақтларини йўққа чиқарган кишилар вақтни исроф этиб гуноҳ қилган бўладилар. Қиёмат кунида одамлардан ўз умрини қаерда ва қандай ишлар билан ўтказгани ҳам сўралади. Емоқ, ичмоқда, кийинмоқда, керакли нарсаларни олганда исрофдан эҳтиёт бўлиш лозим. Ўзимизга етарли бўлганидан ортиқча олмаслик керак. Доимо тоза кийим кийиш, ҳалол нарсалардан кўнгил тилаганча еб-ичиш, лекин ҳеч қачон исроф қилишга йўл қўймаслик керак экан.\nЯнгийўл тумани “Пусур оқсоқол” жоме масжиди\nимом-хатиби Баходир Усмонов\nАввалги Жаннатда қаср барпо этиладиганлар\nКейинги Муҳаббат маҳсули


Амалий ишлари билан танилаётган номзод | "Адолат" СДП\nАмалий ишлари билан танилаётган номзод\nХабарингиз бор, шу кунларда Ўзбекистон “Адолат” СДП Тошкент вилояти Кенгаши томонидан Олий Мажлис Қонунчилик палатаси, Халқ депутатлари вилоят, шаҳар, туман Кенгашлари депутатлигига кўрсатилган номзодлар сайлов округларида аҳоли билан мулоқотлар ташкил этиб, ўз сайловолди дастурларини таништириб бормоқдалар.\nКуни кеча 98-“Янгийўл” сайлов округидан Олий Мажлис Қонунчилик палатаси депутатлигига номзоди кўрсатилган Дилрабо Халбаева Янгийўл тумани “Нуробод” МФЙда бўлиб, у ерда сайловчилар билан учрашди. Айтиш керакки, Дилрабо Халбаева бугунги кунда “Инсон хуқуқларини ҳимоя қилиш” ННТ раиси лавозимида ишлаб келмоқда.\nНомзодимиз ўз иш фаолияти давомида аҳолидан келиб тушаётган юзлаб мурожаатларини ўрганиш, фуқароларнинг ҳуқуқ ва қонуний манфаатларини ҳимоя қилиш борасида катта тажрибага эга мутахассисдир.\n“Нуробод” МФЙда бўлиб ўтган юзма-юз суҳбатлар давомида ҳудуд аҳолисининг мурожаатлари ўрганилди. Хусусан, ушбу маҳалла ички йўлларида бундан 60 йил аввал ўрнатилган эски симёғочлар ҳозирда яроқсиз ҳолатга келгани сабабли оқибатда ҳудуд электр таъминотида жиддий узилишлар юзага келиб, маҳалла фуқароларига қатор қийинчилик ва муаммолар туғдираётгани аниқланди.\nМазкур муаммо юзасидан номзодимиз, Ўзбекистон Инсон хуқуқларини ҳимоя қилиш” ННТ раиси Д.Халбаева ўз ваколати доирасида туман ва вилоят Электр таъминоти корхонаси раҳбариятига мурожаат билан чиқди. Қисқа фурсат ичида олиб борилган тезкор амалий ҳаракатлар натижасида “Нуробод” маҳалласи ҳудуди электр таъминоти билан тўла таъминланди, кўчалар четига янги симёғочлар ўрнатилди.\n-Одамлар муаммосини ўрганиш, уларга ечим топиш, халқни рози қилиш, турмуш фаровонлигини ошириш мамлакатимизда олиб борилаётган ислоҳотлардан кўзланган асосий мақсад, - деди “Нуробод” МФЙ раиси Юнусали Тўрақулов. - Зотан, ҳар бир мурожаат ўзаро мулоқотга, мулоқот эса қизғин муҳокамага йўл очади. Бу билан жамиятимизда адолат барқарорлиги таъминланади, адолат бор жойда эса шикоятга ўрин қолмайди. Шуни ишонч билан айта оламанки, мамлакатимиздаги барча сиёсий партиялар ичида “Адолат” партиясидан кўрсатилган номзодлар ҳақиқатдан ҳам ўз лавозимига муносиб, чинакам ҳалқчил, фаол ва ташаббускор, элсевар, миллатпарвар бўлажак депутатлар сифатида бугунданоқ аҳоли орасида танилиб бормоқда. Шубҳасиз, сайловларда биз “Адолат”га овоз берамиз!\n-Олдимизда жиддий синов турибди, - дейди Олий Мажлис Қонунчилик палатаси депутатлигига номзод Дилрабо Халбаева. - Бўлиб ўтадиган сайловлар эртанги кунимизни, нурли келажагимизни белгилаб берар экан, бу жараёнга пухта ҳозирлик кўрган ҳолда, шаффоф ва адолатли ўтишини таъминлашимиз керак. Биз депутатликка номзод этиб танланган эканмиз, сайловларда фуқароларимизнинг кўпчилик овозига эга бўлсак, келгуси беш йиллик фаолиятимиз давомида юрт фаровонлиги йўлида астойдил меҳнат қилишимиз, ҳалқ ва ҳукумат ўртасида ҳақиқий кўприк бўлишимиз керак.


фожеали - Parstoday\nфеврал 04, 2021 14:54\nЯнвар 24, 2021 16:30\nЯманга қарши Саудия коалициясининг 2 минг кунлик уруши\nсентябр 14, 2020 14:44\nЯманга қарши саудиялик коалициясининг урушидан 2 минг кун ўтмоқда ва инсоний фожеалар юз берганига қарамай бу урушни тугатиш учун ҳали ҳам аниқ умид йўқ.\nМаврикийда юз берган экологик фалокат (фотожамланма)\nавгуст 13, 2020 12:05\nМаврикий ҳукумати орол қирғоқларига ёйилган нефть туфайли фавқулодда экологик вазият эълон қилган. Ёнилғи қуруқ юк ташлайдиган MV Wakashio кемасидан сизиб чиққан. Жамоа дарҳол эвакуация қилинган.\nиюл 09, 2020 14:10\nБМТ-нинг Ямандаги инсоний ишлар бўйича координатори бугун Ямандаги инсоний вазъиятни жуда аянчли деб баҳолади.\nиюн 02, 2020 14:24\nБМТ ҳам Қуддус шаҳрида сионистик режим ҳарбийлари томонидан фаластинлик ногирон ёшлардан бирини ўққа тутиб шаҳид этганини фожеали эканлигига тўхталиб, бундай жиноятларни такрорланишини олдини олиш зарурлигини таъкидлади.


Токио ёзги Олимпия ўйинларида ниқоб тақиш мажбурий қилиб қўйилди - Parstoday\nТокио ёзги Олимпия ўйинларида ниқоб тақиш мажбурий қилиб қўйилди\nноябр 29, 2020 15:39 Asia/Tashkent\nТокио ёзги Олимпия ўйинларида ниқоб тақиш мажбурий бўлади\nТокио - 2021 ёзги Олимпия ўйинларида тиббий ниқоб тақиб юриш мажбурий бўлади\nИРНА тарқатган хабарга кўра, Токио - 2021 ёзги Олимпия ўйинлари ташкилий қўмитасининг қарорига асосан Олимпия ва Паралимпия ўйинлари иштирокчилари тиббий ниқобдан фойдаланиши , ижтимоий масофони риоя қилишлдари шарт бўлади.\nМазкур қўмитанинг эълон қилишича. Олимпиадада қатнашадиган спортчилар ва бошқалар мусобақа ва ўйинлар ҳамда овқатланиш вақтидан бошқа тиббий ниқобдан фойдаланиши кекрак.\nЁпиқ жойларда, одамларнинг гавжум жойларда ва яқин алоқада бўлишини одини олиш учун ташкилотчилар шаммолатилмайдиган ва оломонли маконларда тўпланишини тақиқлаш чоралари кўриб чиқилади.\nКоронавирус пандемияси сабаб 2020 йилдан 2021 йилга қолдирилган Олимпия ўйнларининг синов тадбирлари режаси келаси йилнинг март ойида бошланади. Ушбу синов тадбирлари 18 та олимпия йўналишлари бўйича бўлиб ўтади.\nКоронавирус тарқалиши сабаб 2021 йилга қолдирилган Токио Олимпиядаси 23 июлдан 8 августгача ва паралимпия ўйинлари эса келаси йилнинг 24 августидан 5 сентябригача Япония пойтахти Токио шаҳрида бўлиб ўтади.\nТокио Олимпиадаси 2021 йилга қолдирилди\nТокио ёзги Олимпия ўйинлари\nТокио-2021 ёзги Олимпия ўйинлари\nЎзбекистонда коронавирусга чалинганлар сони 77 968 кишига етди\n1 БИР ДАҚИҚА ОЛДИН